url: =Muh ciil Melbourne – 18 ~ Hau Za Cin :: ZOMI DAILY\nMuh ciil Melbourne – 18 ~ Hau Za Cin\nposted on 13 October 2015 at 8:29 am Lomkholna: Article, Hauzacin\nMuh ciil Melbourne – 18\nPu Zokhai tawh: November 21 ni zing nisuak silsial ah ka thawh toh leh Phone hong ging a, ka lak leh Pa Zomi Zokhai in “Zingsang niangtui i hawp khawm man diam?” ciin hong zawn na hi hi. “Man tham e. Nang tawh kimu ding ihih leh i nuam ngel kei ding maw, kong tuna nong welcome na laikhak zong na ngah khin hiveng,” ka ci hi. A sawtlo in a car kang kiukeu tawh hong tunga, Japan te in lusu manlo lianga a tuanna dinga a bawl sungah nuamtak tu hilhial in amau inn lam ka manawh uh hi. Lampi ah nek ding, dawn ding hong lei zangzanga, “Hong mipi bawl si cia maw,” ka cih leh, “Koh zong ka nek ngeiloh vive uh a lei himah ing. Noh tawh ne khawm ding ihih cianga a vaihawm hi ing,” ciin mikang ann lim nono hong lei zihziah hi. A inn vuah Sawltak Paul na zintung ngei ahi tam ka ci phial hi!\nA inn uh ka tun ciang un ama bawl Garrage (mawtaw buk) na kilam lianluan a, inn lam khutsiamte khutma hong musak hi. Inn sungah lut phei in innteknu Singpi nu zong nui siuseu, maitai takin hong dawn in hong khutlet pah ziahziah in, ka nek ding uh inntekpa puak teng hong lui pah in holim kawmkawm in ka ne ziahziah uh hi. A tapa uh Mang Lian Zokhai suahzawh sawt nailo ahih manin innsungah nauluai leh a ute kimawlna tuamtuam na om zihziah in khanglui ten ‘nau nen laitak’ acih te hi in nopci mahmah uh hi.\nNaunen mahmah e cilo in Pa Zokhai in a khutsiam tawh a bawl Zomi Vaphual lim leh Australia Koala limte inn sungah na suang bimbiam a, Art Show om ding ah a lah ding ci hi. A lah khitsa pawlkhat zong sum tawh kileisak napi a khatna la zolo ci hi. Zomi sungah hih bang khutsiam om cih pen ka mittang tawh ka khatvei muhna hi. Ama khutsiam dan pen a nekzonna hilo zaw in a cimphawng nasep (hobby) hizaw hi. Hobby nasep tawh sum muhna nei thei cih pen hun awng zatna hoihtak himawk hi. Tun mai ah Christmas ma in Show om kik dingah a kihel sawm hi a, Prize a lak ding ka lamen hi. Mi tawh kitheihna leh lawm bawlna hun hi a, kumpi lamte in mihing mawk om cip lo in cimphawng in khutsiam, nasep nei leng cih a deihna ahi hi. Zomi khat Australia kumpi vaihawmna ah a kihel thei den khat nei hang ciin ka lungdampih hi.\nZomi bek a it hilo, Zolai zong a it ahi cih ka va mu hi. A laibu bawl khat hong pia in, a bawl khit nailoh khat zong hong velsak hi. A thu te hoih mahmah in, thu tuamtuam kaikhawm zo kasa hi. “Bangci na sa a,” ciin a bawlkhit nailoh pen hong dong a, “Hoih mahmah ei. Ahi zongin ‘double vowel’ pen a sim dingte in bangci’n a ngaihsun uh tam maw,” bek ka ci hi. A laipai hoih mahmah in, a thu zong kicing mahmah a, Zolai Zokam ah a om ngeilo kammal thak tampi kihel in, behlap ahih manin Zolai khanna dingin a hoih mahmah khat hi. Hih bangin Zolai leh Zokam a bucingsak, a behlap zo, a picingsak semsem i om zihziah ding a kisam hi a, tua tawh kiton in a thak peuhmah mipi a zangte kiangah a zatdan, a kisapna, a hoihna leh a thupina, amanphatna cihte a gengen ding, a pulaklak ding, a hilhhilh zo ding zong kisam hi. Tua ahih kei leh Zolai nasemte leh mipi kikal kigamla lua leh mipi in delh phalo thei hi. Tua manin Zomi khempeuh in i sep ding tavuan tam mahmah lai hi cih phawk ni.\nA huan sungah ka lut uh leh mi thanuam hiding cih kilang a, anteh lohing na ciing in, huan neu khat na bawl a meh ding kila thei dekdekta hi. Naupangte kimawlna ding football leh basket ball cih khawng na bawlsak a, music kisinna ding uh piano khawng zong na nei in mihing a pattah, a lamsang nuam khat hi cih a innsung, a innpua i vel ciang kimu thei hi. Malaysia ah a omlai in Zomi Association of Malaysia (ZAM) zong ei a mipih Zomi te puah a laptoh nadingin a phuan uh ahi hi. A kisam a muh leh a thek nuam, a tholh nuam, a bucingsak nuam mi hi cih kimu hi. A lasakna khui khat ama Car tawh ka tai kawm un hong hong (play) a, “Siam si uh e, kuate ahia?” ka cih leh, “Keima om muanga ka khum hi,” hong ci ziau a; Zolai Sim Bu ah “a kihta sim pian pah hi” acih bangin Pa Khai pen khutsiam bek hilo, minam vei bek hilo, lasak siam zong himawk hi cih ka tel semsem hi. Talent tampi nei mi hi cih kimu hi.\nHuan sungah ka vakvak kikal un innteknu Singpi nu in ann na huan kheuhkheuh in a sawtlo in, “Hong paita vo leh, ann minta ei,” ci hiau mawk! Kalaisai!! Zingniang (English breakfast) ne dinga pai pen sun ann nesuak ding cih mawk aw… hong kisuan huai phial a, ahi zongin Singpi nu in lui khinta ahih manin ka ne uh hi. Ka nek vanglak uh ciang lah nekloh khak ding ka lau kik hi. Australia bawngsa, voksa te mahmah limmawk ei!! Anteh lohing khempeuh lah fresh lua mahmah lai… khanglui upate in zong ‘nene puksi omlo’ na ci uh hiven maw… tampi mah ne kik zel ung ei.\nAnn kham ciang, “Pai vo, ding dih vo, Melbourne inn sang penpen ah va kah dih ni ei,” ciin a car hong hawlkhia in ka pai uh hi. ZOTAWI LIANU video a kilakna munte uh hong hawlpih masa a, “Hih lei pen aive Zotawi Lianu in a U Thang a kibuksanna. Hua lai ah hong pai phei in, hua ah kibu in, a den ciang hua tui gei ah kimu kik hi ei…” “Aw, aw…” ciin ka dawnga, ka mitkha ah Thangno in Cingno a zonna leite hong kidawk daudau hi…. “Hilua zen veh” ciin ka ‘confirm’ hi. Zotawi Lianu movie a shooting na munte uh va en kha kawmkawm himawk ung ei! Zomi historical events mun pawlkhat… Melbourne na zin ciang ‘must see’ ahi aw!!\nPi Lun leh Zotawi Lianu in hong vakpih lai a ka annekna gei vuah taisuk in Australian Open Tennis a kimawlna gei vua Olympic Village gei ah paisuak in lawm Mungsen zi Nu Thangte in hong vakpih ni a ka paina gei uh Botanical gei ah tai phei suak in Melbourne khuapi a inn sangpen EUREKA building gei ah ka car uh ka koih uh hi. Sumnen khia in lamgei ah car kikoih thei a kizen peuhmah hi. Car khawlna pan minit 5 khawng pai leng EUREKA innsang kitunga, a gei ah Mualsuang khawng peuh kiphut in tuate tawh maan kilak khit ciang innsang kahna ding Ticket ka lei uh hi. Pu Zokhai in, “Kei kong vakpih ahih ciang ken kong kahpih kul hi,” ciin a kahtoh man zong hongpiaksak lailai a, car tawh hong vakpih bek hilo, The Highest Post Office in Australia omna inn level 88 tung dongah hong kahtoh pih hi. Ka dakkhiat mah uh leh a gamla lo ah Rod Lever Arena Tennis Court te na kidawk zihziah a, “Nuvaw, tuzawh a sawtlo, kha nih cin January 2013 ciang AUSTRALIAN OPEN om ding hiven maw, hih tung pan kien zen leh uthuai mah si e,” ka ci kha liang hi. Durbin tawh et kul inteh, a mi bel kimu cian sam kei. Olympic Village ah Stadium te bel etlawm peuhmah hi. West Bridge leipi zong kimu a, leipi sangpi, golpi kimu bembam hi. Tua lei pen nungkal in Ni Dim te kiang ah anne in ka pai un ka Pu Sawm Thang tawh a car in ka tawn kha zo uh hi. Tua leipi nuai ah, a gei ah, a pam ah gunkuang pak seisai vive kigual demdam a, mihau mahmahte in a noptalna vua a zatte uh ahi hi. Tasmania Queen kici hiam khat Tembawpi khat zong bel Tasmania paite tuanna dingin luipi gei ah kidawh a, Tasmania zin ding peuhmah tua tawh zin thei hih tuak hi. Koh bel tutung a zin man nailo hi ung. Tasmania pen Australia leitaw lam ah state khat hi in tuikulh ahih manin tui tawh pai leng tuipi tungah khualzin nuam mahmah in a kigen hi. Zinkik ciang hilo dia!!\nAustralia inn sangpen ah kah cih buang ciin lawmnu in, “Pu Zokhai nong vakpih lungdam, ka lungdamna uh lahna in Coffee maw Niangtui,” a cih leh Pu Zokhai zong milian milal tawh kikhawl ngei cih mah, “Noh duh bangbang kei phamawh sa keng e,” hong ci phot a, “Taktak in bel kul kei e Siamah Cingpi aw,” ci sawnsawn hi. Gamtat luhek a theite tawh kikholh pen kidawm taka gamtat mah a hoihzaw hi cih High School kah laia ka sin uh ka phawk hi. A tawptawp ciang Coffee, English Breakfast Teas leh Cappucinno cihte ka vaikhak tek uh a, gilkial man hilo in Pu Zokhai hong vakpih lungdamkohna ci-a lawmnu Cingpi in hong vaihawm zong siam ka sa veve mawk hi. Nu Thangte tawh ka vak un zong Flinders Street Train Station sungah Coffee leh Cake ka ne uh a lawmnu mah in hong ‘taih’ (treat) ahi hi. Pi Lun leh Princess Kimno, Zotawi Lianu tawh ka vak lai un bel Pi Lun in, “Koh inntek hi ung,” ciin ka treat sawm uh hang hong phalvetlo, amau vive in hong ‘nekpih’ zen uh ahih manin Pite Pute hong itna thupi kasa a, hampha ka kisa uh hi.\nCoffee leh Cake nek kawm holimlim in Zogam leh Zomi thu mah in lungsim hong luah pen hi inteh tuateng mah Pu Zokhai tawh ka gen pen uh hi. Zomi a pai khempeuh in zong Zomi leh Zogam thu hih inn sang tung pan na kikum tangtang uh hen! Coffee leh Niangtui te nek khit ciang a pam ah munkhat sikkhau bek tawh ki um in a omna mun ah ka dakkhiat mah uh leh maw…. huih hatlua, mit bang san zo, khitui bang luang ziahziah zo mawk hi. Huih lah vot cihtak in vot lai! Innsang dawn tua bangah tua zah in vot, huihhat hi cih a kitheihna dingin tua bang inndei khat a kibawl himawk ding hi. Va muh, va theih khak zenzen zong kimangngilh ngei nawnlo ding himawk hi.\nInn khum ah kahtoh cih pen hun tawh kiciangtan ahih manin ka hun uh hong bei hiaihiai a, minit 30 sung cih pen a tomcik sung himawk hi cih ka phawk hi. I nuntakna minit 30 sung a manphat dan, thu tam a kigen man dan, vai tama kisep man dan, semlo in om mawkmawk hileng a pammaih ding dan cihte hong phawksak hi. Banghang hiam cih leh minit 30 sungin Melbourne inn sang penpen dawl 88 tungah kitungto man, khuapi sung khempeuh a kimu thei ciangciang kien khin man, niangtui dawn kawm in kiholim man, laikhak gelh in Post Office sangpen ah khia ding hileng zong kigelh man ding himawk hi.\nTua manin Zomi te aw, i hun manpha mahmah mawk ei!\nInn sangpen EUREKA tung pan ka kumsuk uh ciang sikkhauluai (lift) pen hatlua mahmah ahih manin i bil pen ‘vil’ sa in ging tuaituai a i pumpi sunga blood pressure kikhek manlang lua hangin i khuazakna bang kilaih man, nawngkaisak zo hi. Kahtoh lam hiin kumsuk lam hita leh tawmvei sung bang i bil sungah ‘cimci kai’ hi.\nMitkha ah Melbourne khuapi sung kilang zuaizuai kawm in a nuai ka tun uh ciang car sungah lut in luitui luang sialsial gei a Pak Huan (Botanical Garden) sungah sing hoih hing dipdep huih in a mut ciang kisiing deudeute mitsuan kawmkawm, mi vakte leh vasa lengte en kawmkawm in Olympic Village lam ka manawh uh a, lui gollua hilo a luang sialsial pen kantan in AUSTRALIAN OPEN a satna zel uh Rod Lever Arena Tennis Court gei ah taiphei suak in Olympic Village gei a puakkeu a bang Stadium pum kiukeu gei ah taisuak in khuapi sung lam ka lut kik uh hi. Khuapi sungah Zu Bawlna mun, Cake Bawlna mun, Ann tuamtuam zuakna mun cihte lamgei ah ka tuak pheiphei uh hi. Australia ah gam bel in a paite in a gamthu a sinna uh innpi gei ah taisuak in… Box Hill ka kheng suksuk uh a, Croydon pan Ringwood dong ka tung uh a, inn ah hong kha kik hi.\nZingsang niangdawn a pai sun anne, khuasung vaksuak pen nitak annek hun madeuh in inn ka tungkik pan uh hi. Miliante mah bangin khe tawh kipailoin Car vive tawh hong kivakpih cih ka ngaihsut ciang a khangto gam, a nuamzaw gamte pen a omtak, a teentak himawk hi ciin ka ngaihsun hi. A tung khinsate hampha a, a tung lai dingte zong enhuai kasa hi.\nZomi te i nopsak ni ding hong suaksuakta hi ei. Australia ah Vaak zong kang ta hiven. (Vaak thu bel dama gen ding maw).\nPrevious: Florida pan Thupuak (12 Oct 2015)\nNext: Numei holsan\nZolai ka gelh ciangin ~ Pau Gin Mang\nVondeih Kep Ding – 38 (Pau Khan Kap)\nKLIA2 Airport sungah guza vai bangmah lauhuaina omnawnlo ~ ZD\nZDF Khang No te 5 Zato Lam Siamsin te gualzawhna lata


timestamp: atn

url: =Divine Mercy Church, Sanmyo\nTahan St. Theresa Parish pan aa a inntuan thak Divine Mercy Parish Biakinn pi pen Pi (120 x 60) tawh a tung ki khopna ding a nuai pen Hall in a ki zang thei dingin nasia takin ki lam hi. Thangah huai mah mah hi. Ki man siang leh hoih mah mah ding hi. Thuzui mite ii upna leh hanciamna te ih Biakinn pi pan in zong ki mu thei hi. A man langin a zawh nang hanciam pih ciah ni.\n##catholic #Chruch #TaungzalatQtr #Sanmyo #RVATedimchinservice


url: =Скачать Topaz A.I. Gigapixel 4.4.4 RePack & Portable by elchupakabra - 23 Октября 2019 бесплатно\nГлавная » 2019 » Октябрь » 23 » Topaz A.I. Gigapixel 4.4.4 RePack & Portable by elchupakabra Добавить материал


url: =Myanmar, Rakhine State sungah akiphum Hindu misiluang 28 kimukhia :: ZOMI DAILY\nposted on 25 September 2017 at 6:59 pm Lomkholna: Myanmar, News, rakhine, Sawltak\nMyanmar, Rakhine State sungah Muslim Insurgent kici kumpi langpang migilo te thahlup hiding in aki ummawh misiluang akiphum 28 tak ki mukhia cih Reuters pan kiza hi. Tua misiluang 28 tepen avek un Hindu Villagers kici a, zanni Sunday ni in Myanmar Government Forces te’n Yebawkya khua panin Meter 1200 akigamlatna gamsung ah amuhkhiat uh cihi.\nRohingya migilo kipawlna Arakan Rohingya Salvation Army (ARSA) te’n ahihleh hih Hindu tepen kothahlup hilo hi, ARSA te’n khuasung mipi te nawngkai saklo hi ung ci’n genkhia uhhi.\nTua Hindu misi luang 28 akimukhia te lakah 20 pen numei kici a, adang 8 tepen naupang hi ci’n kumpi thunei te’n genkhia uhhi.\nAhi zongin Myanmar, Rakhine State sungah buaina hongki patkhiatna pen ARSA kici Muslim thautawi migilo te’n Police Posts leh Army Camp te asimmasak, ado masakna hangin buaina hongkipan ahihi.\nGamsung ah tapong migilo te ngongtatna pen Myanmar kumpi in deihlo ahih manin, siansuahna abawlna hangin Rohingya te Bangladesh gamsung ah taiphei ngeingai uhhi. Kawlgam kumpi galkap te leh ARSA kici Muslim galkap te kidona hangin, mi 400 bangin sihlawh uh a, asi atamzawtham pen ARSA migilo te kici hi.\nAugust 25 ni in ARSA Militants 300 khawng khuasung ah asimding in kuankhia uh a, khuasungmi 100 bang thatlumding kici hi. Tuaban ah khuasungmi numei 8 tepen Islamic biakna ah lutsak uh a, tuakhit ciangin Bangladesh gamah paikhiatpih uhhi ci’n kumpi te’n genkhia uhhi.\nMyanmar Government Spokesman Zaw Htay in agenkhiatna ah hih Hindu misiluang kimu vaitawh kisai in Security Forces te’n akanciansan laitak hi ci’n genkhia hi.\nARSA Spokesman khatin agenna ah hihpen Muslim leh Hindu kikal buaina, kikhenna, ki galneihna apiantheih nadingin Buddhist te gamtatna hiding hi cileuleu uhhi.\nMuslim te bek hilo in, Hindu zong luang 28 bang akiphum kimu khiamawk ahih manin, Rakhine State sung buaina pen hong nawngkai semsemleh kilawm hi. Rohingya te hangin leitung Muslim gamtuamtuam te lunghimawh mahmahkhin uh a, tu’n Hindu tezong kihel ahih manin, leitung Hindu gamte bang hongcidiam? Sawltak #zomidaily\nPrevious: Malaysia, Shah Alam ah mawtawpi 9 meikanggawp\nNext: Google te’n Smartphone Company khat ahi HTC leiding


url: =Lawyer.com - Kilgore Motor Vehicle Lawyer\nNebraska / Kilgore / Kilgore Motor Vehicle\nKilgore Motor Vehicle Lawyer, Nebraska\nNot enough matches for Kilgore Motor Vehicle lawyer.\nLawyer.com can help you easily and quickly find Kilgore Motor Vehicle Lawyers and Kilgore Motor Vehicle Law Firms. Refine your search by specific Motor Vehicle practice areas such as Defect and Lemon Law and Traffic matters.


url: =Mexico ah Tour Bus khat kibung in asi mi 12 lakah American 8 kihel :: ZOMI DAILY\nposted on 21 December 2017 at 1:23 am UTC+9:30 Lomkholna: Mexico, News, Sawltak, World\nMexico gamsung ah Tour Bus khat kibung in mi 12 si cih Fox News pan kiza hi. Tua asi mi 12 lakah American gammi 8 kihel cihi. Adang asi tepen Swedes mi 2, Canadian gammi 1 leh Mexico pan Tour Guide 1 ahihi.\nHih Tour Bus tung ah atuangte pen Royal Caribbean Cruise Ship kici tembawpi atuangding in apai uh hi a, Tuesday ni in atuahsia uh ahihi.\nMexican Officials te genna ah Bus Driver pazong liamin, ahi zongin kimansuak phot cihi. U.S. State Department te’nzong hih Tour Bus tuahsiatna hangin American gammi asi tampi omhi ci’n pulakkhia uhhi. Tua American asi te lakah Florida aom piteek khatleh atupa kum 11 aphakhin khatzong kihel hi ci’n Sun Sentinel te’n genkhia uhhi.\nState Department te’n Statement akhahkhiatna ah hih tuahsiatna Tragedy hangin nakpitak in dahpihna ka pulak uhhi. US kumpi thunei te’n Mexican kumpi thunei tetawh kithuza in, akisambang in ki vaihawmding hi.\nKo Department paninzong nasem pawlkhat aphual ah tungkhin uh a, Mexico gamsung aom Hospital tuamtuam ah aliam te akipuaktheih nadingin ki vaihawmpih hi ci’n genkhia uhhi.\nHih atuahsia Tour Bus sungah Passenger akigawm in mi 31 atungkhawm uh ahihi. Tualak ah mi 27 tepen Royal Caribbean’s Celebrity Equinox leh Serenade of the Seas kici tembaw atuangding in apai uh ahihi. Chacchoben khualam zuanin apai laitak zingsang 9am hunpawl in lamkhanglam ah akibung kici hi.\nAliam zong mi 18 bang pha uh a, tua aliamtepen American gammi 4, Brazilian gammi 4 leh Canadian gammi 3 cihtezong aliamlak ah kihel uhhi. Swedes gammi 2 zong aliam uh hi a, United States ah zatui kibawlding in kipuaksuak hi.\nAdang mi 7 tepen aliam uhhang in, a huaisialuapi omlo uhhi. Tuate pen tembaw Cruise Ship atuang veve dingin Tuesday sunlam in paikhia veve uhhi.\nMore: Yangon, Hlaingtharya ah mawtaw 2 kimaiphut, mi 4 si in 8 liam\nMexico City aom U.S. Embassy inzong hih tuahsiatna leh American gammi pawlkhat kihel cih kathei uhhi ci’n genkhia uhhi. Hih Tour Bus pen banghangin kibunghiam cih akician in aki kansan laitak, Investigation aki bawlsan laitak cih kiza hi. Sawltak #zomidaily\nPrevious: Mipi’ Lak-ah Omzia\nNext: Moses nuntakna leh a makaih ziate ~ Pau Do Lian\nVondeih Kep Ding – 23 (Pau Khan Kap)\nTedim News (30 June 2015)


url: =US gamsung khualzinna pawlkhat – 66 :: ZOMI DAILY\nposted on 8 March 2016 at 8:00 am UTC+9:30 Lomkholna: Article, Awnzapau\nSt Pete – Kennedy Space Center – Gainesville\nTuni zingsang nai 6:00AM in dingkhia in Tampa khuasung nawkin Kennedy Space Center (KSC) omna Orlando lam ka zuan uhhi. KSC zingsai nai 8:30AM ka tung uh a, atung baih pawlmah ka hi uhhi. Lut man mikhatteh $59 ta pia in ka lut uhhi. Tua ni thu kizaksakna ah ko paini zanin a en vekpi 17,000 val hi ci uhhi.\nKennedy Space Center pen Jacksonville leh Miami kikal Alantic tuipi dung a laizang santak khawngah Merritte kici tuikhulh tungah kilam hi. Tuikulh pen 34 miles sau in a vai 6 miles khawng aihi. Tua lai santak ah kum 1968 akipan mituang vanhawmpi sungah paina Rocket a tuamtuam tawh kikhahkhia tawntung hi. Nasem vekpi 13,000 val om hi. Akisam Rocket leh Shuttle akipan a van tuamtuam a bawlna Vehicle Assembly Building (VAB) pen leitungah innlian penpen lina ah kikoih hi. Adung 716ft, avaai 518ft, asanna 525ft ahihi. Leitang 8 acres huamkha in, a sung golna 129,428,000 cubic ft pha hi.\nHih Space tawh kisai mite theih ding a lah kikna ah a kisam sum leh paai pen US kumpi in fund pia lo a, amau leh amau in ading zo dingin sum zongtawm a akisikhop dingin alutman a ciangtan pah ahihi.\nVan hawmpi (space) paina ding bel kumpi in sum tampi tak beilawh a sum akipia ngekngek ahihi. 1960 kum a kipan tuni ciangdong mituang aw mituang lo aw, van awnggpi/hawmpi ah Mercury and Gemini, Apollo leh Shuttle dongin amau a kumkum a, a sehsa mah bangin kilawnkhia hi. Space sung khualzinna eimau mahmah a pai bangin kilah theihna IMAX zong ka en uhhi. Kha tungah kahna zong a eimau tektek a va pai bang tektekin ki-en thei hi.\nInn golpi tuamtuam sungah a banbanin rocket tuamtuam, spacecraft atuamtuam kilak hi. Command Module kici leitung dong hong ciah kikna leh Lunar Module tawh kha tungah a paina zong a macia lianin kilak hi. Vantung a Skylab, International Space Station, leh a annek a tui dawn akisilna awng paina akipan kilak hi. Tuate khempeuh maan zong kizaih thei lel hi.\nMun khatah “Touch the Moon” ci in bepi tangcia ding khawng kha tung pan a puak uh lei or suang maan sungah kikoihin khut bom khat tumtheina ciang bekin vangsak hi. Apai peuhin ka lawng hamtang uhhi.\nPrevious: Thai gamsung ah Kawlgammi 46 kiman\nNext: HEI ah Mental Health Training om ding


url: =Yangon US Embassy te mawtaw pan Bomb Alarm ging ahih manin ki patau ~ ZD :: ZOMI DAILY\nposted on 24 March 2017 at 10:42 pm Lomkholna: Myanmar, News, Sawltak, USA\nMyanmar, Yangon aom US Embassy sungah alutding mawtaw khat Checking akibawl laitak in Bomb Alarm ging ahih manin thuneite’n sitcianna neipah uh cih 7Day News pan kiza hi.\nZanni Thursday (Mar 23) nitaklam in thupiang ahihi. Nitaklam 8pm hunpawl in Yangon Airport panin aciahkhia American Embassy te mawtaw khat zumhuangsung alutding ciangin a ngeina mahbangin Checking kibawl masa cihi.\nTuabang in Checking akibawl laitak in Bomb Alarm ging ahih manin amanlang in Yangon Police teleh Bomb siansuahthei Bomb Squad te ki zasakpah cihi.\nYagon Police thunei khat ii genkhiatna ah tua mawtaw pen Embassy te neihsa mawtaw khatmah hi a, apualam midang neihsa mawtaw hilo cihi. Tua Embassy mawtaw pen Bomb zonsiam ui te kizongsak masa cihi.\nMawtaw anunglam ah thauvui agimnam om ahih manin Bomb Alarm aging hi ci’n palik thunei khatin genkhia uhhi. Ahi zongin tua thauvui pen bangcibang in tua Embassy mawtaw tungah kitat theihiam cihpen kitheilo hi.\nBomb Alarm agin ciangin Embassy nasem tezong patauman uhhi. Bomb kibawlna ah akihel thauvui namkhat mawtaw tungah kitatkha in tua agimna pen Security System hoihlua ahih manin, Bomb Alarm agingsakzo hi. Bangmah buaina apiangbel hikei ci’n Yangon Police te’n genkhia uhhi.\nRelated: Mandalay ah Taxi Driver khat thautawh kikaplum in akikapzia palik te’n kansan ~ ZD\nMandalay ahzong Motorbike Taxi Driver khat thautawh kikaplum in, akap kitheilo ahih manin palik te’n zonsan uh cihzong kiza hi. ZD Sawltak #zomidaily\nPrevious: RSD / UNHCR leh Galtai makaite Meeting kinei (March 24)\nNext: USA, Dallas ah School Bus khat kibung in mi 2 si, adang 20 liam ~ ZD\nHollywood a aminthang mahmah nih te kiteeng\nInnkuan nupakaal ~ Lengtong Pauno\nZYA Weekly News :: 25 July 2014\nZogam pan Gazetted Officer te\nPhilippines ah IS migilo tetawh akizom te’n Germany gammi khat a ngawng tansak ~ ZD


url: =Zomi Nam Ni 2014 Hong Naita\nZomi Nam Ni 2014 Hong Naita:\nKumsim February 20 ni a hong tung den Zomi khempeuh i lungdamna ni pen tukum adingin zong hong nai mahmahta ahih manin Zomi Nam Ni muak dingin Zomi khempeuh kimanlah in kigingin eima kuam tek ah vai kinei ciat dingin ka um hi. India ah omte in New Delhi ah thupi takin zatsawm cih kiza khin hi. Mizogam sungah zong Mimbung khua ah Zomi Nam Ni nopci takin zang dinga Minister tuamtuam leh Zomi ulian bek hilo kumpi lam pan ulian pawlkhat in zong uap ding hi cih kiza khin hi. Lamka ah zong kizat sawm a bangcianga thupi a kibawl ding hiam cih pen a hun ciangin kithei ding hi.\nUSA ah zong nasia takin Zomi te omna khua tuamtuam ah kizang dinga thugenna limci mahmah leh Zomi Ngeina lahna hun leh thugenna hun, lungdamkohna hun in kizang ding hi cih kiza ziahziahta hi. Gamdang a om Zomi lak ah UK ah zong kizang dinga, Europe gambup ah gam tuamtuam ah Zomi omna te in zong amau khuamun leh amau omna mun ciat ah zang ding cih kiza hi. Asia gama Zomi te omna Japan, Korea, Singapore leh Malaysia te ah zong kizang ding hi. Kawlgam ah zong Zangkong leh Kawlpi, Mandalay, Tedim, Tonzang, Tuithang ah leh mun tuamtuam ah amau hih theih zah ciat in kibawl ding cih kiza hi.\nAsia gam sungah Zomi Nam Ni zatna ding teng lak pan minam a hong bawl Pasian tungah lungdam kohna hun in a zang tam pen den zel hi.\nZomi Nam Ni pen Zomi khempeuh adingin minam vai a hunnuam i zat khop hun ahih manin Ngeina tuamtuam lahna, Ngeina la tuamtuam sakna, Zomi leh Zogam ngaihna la sak hun leh minam thu leh minam tangthu, gam leh lei tangthu genna in a kizang den ahi hi. Tutung in zong Zogam leh Zomi itna thu leh la tawh mun khempeuh ah itna leh ngaihna la kisa in thu kigen dingin lamen hang. Pasian in hong kem in Zomi te tuma kum 50 hun pek in minam khangto a suak khin ding, minam lian a suak khinsa hinapi tuni tantan hong kiluai in hong nungtun ahih hangin a lungdamlo thei ihi kei hi. A khangto minam, a kalsuan minam, a mainawt minam i hih manin minam a bawl Pasian tungah Zomi a hong bawl lungdam i koh khialhloh ding thupi penpen ding hi.\nZomi cih ciangin kuamah midang omlo hi hang. "Cimnuaia sa kibak Geltui ah kithuk" ciin Zomi pu leh pate in na gen den uh hi. I ten masakna Cimnuai hi in tua panin Geltui ah kitai in tua pan Tedim ah kitengto leuleu in tua pan Kawlzang khawng damdam in kitungsuk leuleu hi. Kawlzang khawng i tun ciang a gamla zaw a paizote in Gunkhawm khawng va tungsuk uh a, tuate hong ciah uh ciangin, "Gunkhawm khanglamah zong khua omlai hi" a cih uh ciangin khamtungah a omlaite in lamdang sa in 'Gunkhawm khanglam ah khua omlai kici zen veh aw" ciin na kigen uh hi. Tuate a sawtlo in gunkhawm khanglam pekpek va tungsuk uh a Mandalay ciang dong tungin va teeng uh a, Zangkong dong va tungsuk in va teeng uh hi. Zomi sungah laisiam masa leh tuipi gal kah masa Sia Rev.S.T. Hau Go bang tuipi gal kan in USA ah sang va kah vangvangin pilna mu masate kiangah pilna va sinin Master degree ciang bang va la mawk hi. Tua hun khawngin ngaihsun leng Zomite Pasian in hong lapsangna nakpi in lamdang himawk hi.\nSia Hau Go hun zawh ciangin damdam in leitung pilna sin kibehlap in gamdang ah a zin leh pilna sin kibehlap a, sum zong pai zong kibehlap in tuhun ciangin bang a zin bek hi nawnlo in a teengsuak zong kitamta hi. Zomi te Pasian in i tenna mualdawn panin hong suktuaksak in tua pan a to len dingin hong lawnto a, gamlapipi i kidennata hi. Hihte khempeuh mimal hih theih hilo a minama hong bawlpa in hong lapsangna ahi hi.\nMinama hong bawlpa in Amah a mangngilh peuhmah a tuahsak thute Israel te tangthu pan kician takin kimu thei hi. Amah a mangngilhlo dingin Zomi te zong hong deih ahi hi. Pasian hoihna simsim leng Zomite a lungdam diak dingte i hi hi. Mualtung ah hong teeng sakin huih siang hong dik sak a, i cidamna hoih diak in pilna sin leng zong zawhlah i nei kei hi. Singgah lohing ne in i cidamna hoih in to a kum tampipi kinungta hi. Mualkuam gam leh tui siang luanna gam ah a ciim kilkel tuisikte luang ahih manin tuidawnna pan gilna cisa cihte kiza ngeilo hi. Nek leh dawn siangtho in vuikhu, chemicals cihte kihello ahih manin gilpi meima cih bang tam omlo hi. Tuhun ciang khuapi ah pem in lo pan a piang hilo, sumbuk ah kizuak saphuklai tawh kitun meh theih peuh kimeh in thawl sungah kithun nek theih peuh i nek ciangin gilpi natna, lutang natna, sisan nitna cih bang natna hong tam deuhdeuh hi. Zogam ah anteh lohing singgah kicing a kinek laiin tuate tu a zah in tamlo hi!\nZomi Nam Ni hong tun ciangin Topa hoihna leh minam a hong bawlna lungdam ko lo in omlo ding hi hang. I tenna mun leh mualte a kibat nawnloh hangin minam i hihna kikhel theilo in i sisan kikhel theilo ahih manin minam khat i hihna khat mah lenkhawm, kip khawm, hikhawm ding hi hang. Gal Ngam, Hangsai, Neino leh Nantal te tangthu a nei tingteng minam khat i hih manin tunai a mikangte hong khenzakna kammal leh i tenna khuamin tawh i kilawhnate nusia in a pilzaw Zomi te in a thupi pen a tangzai pen a gol pen a lian pen a huamzo penin kalsuan khawm ding hi hang. Pankhawm hatna hi a, pangkhawm minam zahtakhuai hi. Minam a kalsuan khawmte thupi a Zomi zong tua banga kalsuan dingin Topa in hong deih hi.\nNek ding a om leh a ne khawm ding minamte i hi hi. Sep ding a om leh a sem khawm dingte i hi hi. Zomi leh Zogam hong nawk a om leh dal khawm ding Zomite i hi hi. Bah leh gui in a om a, tha leh ngal a kisap leh a pia ding Zomi nang leh kei i hi hi. Zomi Nam Ni ciangin tuate i vek in kisaan khawm in semkhawm, pangkhawm, zuun khawm ding hi hang.\nMinam banga kal suan a kulna a om leh minam bangin kalsuan khawm ding hi hang. Kuamah kitaisanlo in minam khat i hihna lak in kalsuankhawm ding hi hang. Minam kalsuanna leh lam ah kuamah gamta lo dingin i kizawn a, a gamta i omloh ding zong ka lamen hi. Minam gamtatna lehdo lama gamta a om leh a kamsiat huai mahmah thu hi a, a tangthu hoih hetlo hi; banghang hiam cih leh minam khat lehkalh a gamta ahih manin.\nTua ahih manin Zomi zong khangto khawm in mainawt khawm in leitung mit leh leitung mite mai ah Thupha Ngah Minam, minam lian khat hi cih lakkhia ding hi hang. Zomi Nam Ni ciang bek hilo in nisim in Zomi i hihna thupisak in a khantohna dingin hanciam den ding hi hang. Nang na khantoh leh Zomi a khangto hi a, na innkuan uh na khantoh uh leh Zomi a khangto hi a, na khua uh a khantoh leh Zomi a khangto hi. Tua ahih manin Topa muang kawm in hangsan tak, kip tak, kho tak in kalsuan ding hihang.\nZomi na it manin midang a mudah cihna hilo a, Zomi na it manin midang a dem cihna hilo a, Zomi na it manin midang a itlo cihna hilo hi. Zomi it peuh lecin midang zong na it siam ding a, Zomi khual peuh lecin midang zong na khualsiam ding hi. Zomi khangto sak peuh lecin midang leh leitung khantohna ding zong na sem ziahziah thei ding hi.\nA sim mimal kim tungah Zomi Nam Ni nopna leh lungdamna thupha hong tungta hen.\nUSA a Pu King Mang cih den zel mah bangin, kei zong, "Z = Zomite hanlungciam, khangto diam"


url: =Khantohna, Human Resource le Zogam :: ZOMI DAILY\nposted on 29 June 2016 at 12:06 am Lomkholna: News, Zomi\nGamkhat akhantoh nadingin asunga om mite in athupi penpen hi. Tua athupi pente lakah khangno te hi a tua khangno te lakah zong a diakdiak in pilna siamna sin sangnaupangte in alencip ahihi. Banghang hiam cih le asawtlo in gamnu gampa ding gam makai dingte ahih banah amau liangko ah kisuan ding ahih man hi.\nTuhun ciangin Human resource cih kammal kilim zat mahmah hi. Sikin sik mah hiamsak a tui in tui mah siangsak hi. Mihingin zong mihing mah pilsak ding a ciimsak ding hi. Human resource hoih mahmah akigen Singapore gam enpah ni. Singapore gamah leisung sumpiang bangmah om lo hi. Nidangin tuisik naleng zong neilo in Malaysia panin alak uh hi. Ahih hangin tu in leitung khempeuh in zahtakin khangto mahmah uh hi. Mungdang gamdang panin apil asiam te samin amau pil na hoihtak leh picingtak in laksak uh a apil asiamte adingin zong munhoih pia uh hi.\nHuman resource athupi penin ngaihsun uh ahih manin asunga om mikhempeuh zong nuamsa in apilte in mundang taisan dingin zong ngaihsun nawn lo hi. Apil asiam te adingin hoihtakin lamsangin akituak mun pia uh ahih manin mikhempeuh in nuamsa uh hi. Pil siam thei uh ahih manin leitung bupin zah takin pi muhpah uh hi.\nSingapore gamin amite thupi sak ahih manin amite in zong agam uhah nuam sa hi. Tuhun ciangin mipil misiam khempeuh Singapore gamah tam mahmah hi.Mipil misiam te adingin mun om ahih manin kuamah in taisan lo in tul suak uh hi.\nBangmah apiang vetlo Singapore gam zong khangto mahmah in kuamah in phazo lo hi napi in gamhoih mahmah Zogam kinusia ahi hiam?Asung aom te in zong kitai sansan lai hi.Bang kisam pen hiding hiam? Tulai khangno pilna siamna sin tengin ngaihsun in nei in hanciam khawm ciat ni!!!\nPrevious: A kipatna thuneuno hi (Mat. 13:31-32) ~ Rev. Khup Za Go\nNext: Tulaai Leitung Thuthang Tuatuam Updates June 28,2016


url: =Thailand ah Kawlgam numei abuansawm khat temta tawh kidawtlum ~ ZD :: ZOMI DAILY\nposted on 20 March 2017 at 2:45 pm Lomkholna: News, Sawltak, Thailand, World\nThai gamsung ah Saturday (Mar 18) ni in Kawlgammi numei khat in amah abuansawm, Rape dingin akithawi pasal khat temta tawh dawtlumkha cih Sunthit pan kiza hi. Tua mibuanding in akithawipa, dawtlup athuakpa zong Kawlgammi mah hiding kici hi.\nBuan athuak dektak tua numeinu minpen Suh Suh Zin kicikhat hi a, kum 21 aphakhin khat ahihi. Amahguak inndei khat asaap in aom hi a, ahi zongin agei ahzong Kawlgammi te mahtawh aomkhawm uh ahihi.\nSuh Suh Zin pen Saturday ni zingsanglam nasem kuanding in akithawithawi hi a, akisil khitciangin innsung ah lutkik hi. Innsung panin nasem kuanding apaikhiat madeuh zingsang 7am hunpawl in innkongkhak kikiu hi. Amahzong innsaapna inndei tawh akizom aom akitheihpih numei khat ahiding salel ahih manin kong honkha hi.\nAhi zongin a upmawh alawmnu nahilo in, atheih ngeiloh pasalkhat nahimawk a, inndei sungah luttinten in, Suh Suh Zin zong na otpeuhmah leh hong thatding cihi. Tuakhit ciangin tua pasalpa in Suh Suh Zin pen buansawm ahih manin, amahzong acihnading theilo in, akimaimai leh anhuanbuk ah azat temta khat maikha ahih manin, tuatawh abuansawm pasalpa dawtsuk ek hi.\nA gawlgui lianah dawtkha bilbel ahih manin tuapa pen aphual mahah sipah hi. Thai Police te ki zasak in, tua innsungah aomte zong kidong kawikawi a, ahi zongin tua mibuansawm pasalpa pen atheingei kuamah omlo uhhi.\nThai Police te muhkhiatna ah tua pasalpa in Suh Suh Zin pen buannuam ahih manin encik gigeden hiding a, ahunlem angakngak khat hidinghi ci uhhi.\nTuaban ah Thai Police te’n tuapa sitcianna aneih uhciang in Kawlgammi khatmah ahihlam mukhia uhhi.\nRelated: Thai ah Kawlgammi 2 sihdan mah kipiakik veve ~ ZD\nAsi pasalpa ii aluanghawm pen zato ah Postmortem bawlding in kipuak a, Suh Suh Zin pen Police Station ah thudotna neiding in kipaipih cih kiza hi. ZD Sawltak #zomidaily\nPrevious: Thai PM ki suamlupsawm cih Thai Police te’n genkhia ~ ZD\nNext: Malaysia, Setapak vengsung ah Hakha te numei khat temtawh kidawtlum ~ ZD\nDimno’ Nu laikhak – 1\nMalaysia, Shopping Mall sungah numei a nawngkaisak zelzel pasal khat kiman\nKuala Lumpur khuasung tui pailoding: Bukit Damansara, Pandan Indah, Pandan Perdana


url: =EZZ Steel – Ain Sokhna Steel Complex – Egypt - Construction Project Profile - market research report\n> EZZ Steel – Ain Sokhna Steel Complex – Egypt - Construction Project Profile\tEZZ Steel – Ain Sokhna Steel Complex – Egypt - Construction Project Profile\nSynopsisThe "EZZ Steel – Ain Sokhna Steel Complex – Egypt - Construction Project Profile" contains information on the scope of the project including project overview and location. The profile also details project ownership and funding, gives a full project description, as well as information on contracts, tendering and key project contacts.The "EZZ Steel – Ain Sokhna Steel Complex – Egypt - Construction Project Profile" is part of World Market Intelligence's database of 25,000+ construction projects. Our database includes a 10+ year archive of completed projects, full coverage of all global projects with a value greater than $50 million and key contact details for project managers, owners, consultants, contractors and bidders.SummaryWorld Market Intelligence's "EZZ Steel – Ain Sokhna Steel Complex – Egypt - Construction Project Profile" is a crucial resource for industry executives and anyone looking to access key information about the EZZ Steel – Ain Sokhna Steel Complex – Egypt construction project.World Market Intelligence's "EZZ Steel – Ain Sokhna Steel Complex – Egypt - Construction Project Profile" report utilizes a wide range of primary and secondary sources, which are analyzed and presented in a consistent and easily accessible format. World Market Intelligence strictly follows a standardized research methodology to ensure high levels of data quality and these characteristics guarantee a unique report.ScopeThis report provides details on the EZZ Steel – Ain Sokhna Steel Complex – Egypt - Construction Project Profile including:• Project description, overview and location.• Ownership structure, funding status and key funding news for the project.• Information on related projects and tendering information.• Key project contact details.Reasons To Buy• Gain insight into the project.• Monitor the latest project developments.• Identify key project contacts.Table Of Contents\nEZZ Steel - Ain Sokhna Steel Complex - Egypt - Construction Project ProfileTable of Contents1 Project Scope1.1 Overview1.2 Location1.3 Project Owner and Funding1.3.1 Funding1.4 Project Description1.5 Project Background1.6 Latest Update2 Tender Info3 Related Projects, Contracts and Tendering Information3.1 Sub Projects and Contracts4 Key Contacts4.1 Project Owner5 Appendix5.1 About World Market Intelligence5.2 DisclaimerList of TablesTable 1: EZZ Steel - Ain Sokhna Steel Complex - Egypt, Key FactsTable 2: EZZ Steel - Ain Sokhna Steel Complex - Egypt, Location DetailsTable 3: EZZ Steel - Ain Sokhna Steel Complex - Egypt, Funding DetailsTable 4: EZZ Steel - Ain Sokhna Steel Complex - Egypt , Tender InfoTable 5: EZZ Steel - Ain Sokhna Steel Complex - Egypt, Sub Projects and ContractsTable 6: EZZ Steel - Ain Sokhna Steel Complex - Egypt, Project Owner Contacts


url: =LESSON 6 APRIL 29 – MAY 5 KHRIH A’DING THUAKNA ~ MUC\nLESSON 6 APRIL 29 – MAY 5 KHRIH A’DING THUAKNA\nAdmin 10:50:00 PM Articles, Sabbath School Lesson\nTU KAAL SUNG SIM DING: 1Pet. 1: 6, 3: 13 – 22, 4: 12- 14, 4: 17 – 19;\n2Tim. 3: 12; Mang. 12: 17.\nKAMNGAH: “Khrih mahmah in zong note a’dingin thuakin, ama khekhap na zuihtheih nadingun etteh ding lim hong nusiat ahih manin hih bangin a thuak ding mahin Pasian in note a hong\nsam ahi hi” (1Pet. 2: 21).\nKum zalom masa lai-in Khristiante’n bawlsiatna thuak uh hi. Sawltakte Tangthu sungah tua thute kiciamteh hi. Peter in bawlsiatna, gimna a thuak mite tungah laikhak hi. “Tua ahih manin tu laitakin mite’ bawlsiatna a tuamtuam na thuak manun tawlkhat na lungkham uh ahi zongin hih bang thuakna hangin lungdamzaw un. Hih bang thuaknate in a um takpi mah na hihna uh hong kilangsak hi. A siathei khamte nangawn, a hoih taktak mah ahi hiam, ci-in mite in mei tawh sin uh ahih manin, kham sangin a manpha zaw note’ upna zong kiptak mah ahi hiam, ci-in Pasian in hong sin ding mah ahi hi. Tua bangin na thuakzawh uhleh Khrih hong kilat Ni ciangin phatna, minthanna, le pahtawi-na na ngah ding uh hi” (1Pet. 2: 6, 7). “ Tawlkhat na thuak khit uh ciangin, Khrih tawh na kipawlna hangun tawntung minthanna a ngah dingin note a hong sam, hehpihna kicingin a nei Pasian in note a cingtaakin hong bawl ding a, kipna, thahatna, bulkip kician hong pia ding hi” ci-in pulaak hi (1Pet. 5: 10).\nPeter laikhak tawmno khat hi. Tua sungah Khrih a’ding gim thuakna mun thum ah pulaak hi (1Pet. 2: 18 – 25, 3: 13 – 21, 4: 12 – 19).\nKHRISTIAN MASATE KIBAWLSIATNA\n1Pet. 1:6, 5: 10 sim in. Peter in bang thu pulaak hiam? Thu-um mite’n bawlsiatna a thuak uhteh a upna uh bangci hiam?\nKum zalom masalai-a thu-um mite’n gimna le sihna thuak uh hi. Roman Emperor Trajan tunga lai kikhak khat in Khristian thu-um mite nunna a lauhuai-zia pulaak hi. Trajan lai a khak pen kua hiam cihleh Pontus le Bithynia gam uk Pliny hi (AD 111 – 113). Peter laikhakna ah zong hih gam nihte kihel hi (1Pet. 1: 1).\nPliny in Khristian thu-um mite tawh kisai bangcih ding i hiam ci-in Trajan kiangah thudong hi. Khristian hi ing, a kicite’n thahna thuak uh hi. Khristian pawl khatte ahih leh nidangin Khristian hi-in, bawlsiatna a hong tunteh Khristian hi kei ung, ci-in pulaak uh hi. Pliny in Khristian upna nusia taktak maw cih thei nuam ahih manin tua mite kiangah Trajan, pasian tuamtuamte tungah paknamtui hal dingin sawl hi. Tua banah Jesuh hamsia dingin thupia hi.\nRome gam sungah emperor (gam uk) biakna a tam hangin a damlai emperor biakna pen tam lua lo hi. Emperor khat in ama min tawh biakna mun bawl thei hi. Tua biakna munte in siampi nei le biakna tau nei hi. Pliny in tua biakna munte ah emperor milimte a’ding meihal biakna pia dingin a gam mite thupia hi. Asia Minor sungah hih bangin biakna pia uh hi.\nKum zalom masalai-in Khristian tampi in hamsatna lianpi thuak uh hi. Emperor Nero hun (AD 54 – 68) le Domitian (AD 81 –96) sungin bawlsiatna nasia mahmah hi. Peter Masa sungah kigelh bawlsiatnate in mun khat a om Khristiante’ kibawlsiatna, a man lo-in kimawhsakna (1Pet. 2: 12), gensiatna le langbawlna (1Pet 3: 9, 4: 14) a thuak mite tungah laikhak ahi hi. Bawlsiatna lianpi a thuak uh hangin Peter sungah thahna, thongkiatna cihte kipulaak lo hi.Ahi zongin a upna uh hangin gimna thuak uh hi, cih pen kidawk hi. Tua manin Peter Masa sungah thu upna kip ding kilim gen mahmah hi.\nGIM THUAKNA LE KHRIH LIMPHA\n1Pet. 3: 13 – 22 sim in. Koi bangin upna hangin bawlsiatnate thuaktanzo ding? Koi bangin Khrih’ gim thuakna le thu-um mite’ thuakna kizom hiam?\nPeter in “Thumanna hangin gim thuak mite hampha hi” ci-in pulaak hi (1Pet. 3: 14). Hih in Jesuh kammal hong phawkkiksak hi: “ Pasian’ deihna bangin gamtatna hangin bawlsiatna a thuak mite in thupha ngah ahi uh hi” (Matt. 5: 10). Tua hi-in Peter in ‘hong bawlsia mite kihta kei un. Khrih in Topa hi, cih phawk un, ci-in hanthawn hi (1Pet. 3: 15). Tua bangin Topa muanna lungsim in bang bang langpannate kantanzo sak ding hi. Khristiante’n sunga om lametna midangte zong theisak un. Lungnemna le mite deih theih dingin pulaak un, ci-in hong vaikhak hi (1Pet. 3: 15, 16).\nMite muhkhialh dingin a gamtat loh nadingun kidawm uh hen. Mawhsaktheihna tuamtuamte pel un hen, ci-in vaikhak hi. Lungsim kisuanna omsak kei un (1Pet. 3: 16) Tua hi leh amau a mawhsak, a langpan mite’ maizumna piang zaw ding hi.\nKhialhna hanga gimthuakna in thupha hi lo hi (1Pet. 3: 17). Ahi zongin thu-um mite’ gim thuakna in thuman, a upna uh hangin gim thuak uh hi zaw hi. Hih gimna nihte kibang lo hi. “Gamtatsia-in i om sangin Pasian’ deihna ahih nakleh i gamtat hoihna hangin gimna i thuak hoihzaw hi” (1Pet. 3: 17).\nTua bang a pulaak khitteh etteh ding Khrih’ gimthuakna thu genbeh hi. Khrih in ama dikna hangin gimthuak hi. Amah a mudah, a langpang mite’ mawhna le Ama mawhneihlohna tehkak theih ding hi lo hi. Khialhna hang hi lo, thumanna hangin gim thuak mi a om leh, tua in Jesuh Khrih hi.\nAhi zongin Khrih gimthuakna hangin hotkhiatna ngah thei i hi hi. Mawhnei mite sihtangin amah hong si hi (1Pet. 3: 18). A mawh lo mi khat mi mawh a’dingin hong si hi. Amah a um mi khempeuh in tawntung nuntakna kamciam ngah ding hi.\nNa khialhna hang hi lo, na hoih nasepna hangin gim na thuak ngei hiam? Tua in Khristian hihna bang hong hilh hiam? Koi bangin Khrih’ zia le tong kilangsak cih thu na tel hiam?\n1Pet. 4: 12 – 14 sim in. Bang hangin bawlsiatna i tuahteh lamdangsa kei un, ci hiam?\nPeter in Khristiante’n gimna a thuak uh ciangin Khrih bangin gimna a thuak uh hi, ci-in hilhcian hi. Lamdangsak ding hi lo hi. Paul in zong ‘ Pasian’ deih bangin a gamta nuam mi in gimna tawh kipelh lo hi,’ ci-in hong hilh hi (2Tim. 3: 12). Khrih mahmah in zong a nungzuite hong hilhkholhin ah “Note hong kibawlsia-in hong kithat ding a, keima hangin Gentail mi khempeuh in note hong mudah ding uh hi. Tua hun ciangin mi tampi in a upna uh khahsuah ding a, khatlekhat kimudahin khatlekhat kilehhek ding uh hi” (Matt. 24: 9, 10).\nEllen G. White in zong hih bangin hong hilhkhol hi: “ Khrih sungah a nungta mi in bawlsiatna thuak ding hi. Khrih lungsim a nei mi peuhmah in langpanna le bawlsiatna thuak ding hi. Abel a kipan Pasian’mite in bawlsiatna a thuak toto hi. Bawlsiat gimthuakzia a kibat loh hangin, Pasian mite’ thuakna bei nai lo hi.” The Acts of Apostles, 576.\nMang. 12: 7 sim in. Hun nunung ciangin Khristiante kibawlsiatna bang hong hilhkhol hiam?\nPeter hun lai mah bangin hun nunung ciangin zong a citak Khristiante in bawlsiatna thuak ding hi. Tua bang bawlsiatna meikuang tawh kigenteh hi. Meikuang in na tampi susia hi. Ahi zongin na tampi tak mah hahsiang hi.\nMeikuang a thuakte tungah kinga hi. Mei hangin innkang thei hi. Kham le nungte mei tawh kihahsiang hi. Kuaman a ngaihsun kha kei zongin Pasian in bawlsiatna panin na hoih piangkhiasak hi. Tua hi-in Peter in “bawlsiat thuak pen deihhuai lo hi. Ahi zongin bawlsiatna i tuah ciangin lamdangsa lo-in, lungkiat loh ding kisam hi. Upna tawh mainawt ding thupi hi, ci-in hong hilh hi.\nBangci bangin a upna hangin gim thuak mi khat thapia-in Topa sungah na kipzawkna dingin na huh diam?\nTHUKHENNA LE PASIAN MITE\n1Pet. 4: 17 – 19 ; Isa. 10: 11, 12 le Mal. 3: 1-6 enkak in. Bang thu pulaak uh hiam?\nPasian mite tungah thukhenna kipan masa hi. Peter in Pasian mite’ thuak gimna le Pasian thukhenna kizopzia pulaak hi. Amaute’ thuak gimna in Pasian thukhenna a thuak uh hi ding hi. Bang hang hiam cihleh Topa thukhen pen A mite tawh kipan ding hi. “ Tua ahih ciangin Pasian’deihna bangin gimna a thuak mite gamtat hoihin, a kamciam a tangtungsak tawntung hong Piangsak pa muangin ama khut sungah a ki-ap ding uh ahi hi” (1Pet. 4: 19), ci-in hong hilh hi.\nLuke 18: 1-8 sim in. Koi bangin Pasian’ thukhen ding hong phawksak hiam?\nLai Siangtho sungah thukhenna pen deihhuai khat hi. Meigongnu in thukhen pa kiangah pai-in a thu kikhensak nadingin ngen den hi. Meigong nu in sum nei lo hi. Ama ngah dingin kilawm a ngah nadingin thukhenmangpa kiangah ngen hi. Thukhenna tawh kisai Jesuh in “A sun a zanin ama tungah a thumthum ama mite’ thu a manin Pasian in khensak lo ding ahi hiam? Amaute a huh ding kizekaisak ding ahi hiam? ci-in hong hilh hi (Luke 18: 7).\nMawhna in leitungah siatna hong tun hi. Pasian’ mite in na khempeuh a kibawlpha kik ding a ngak uh sawt khinta hi. “ Topa aw, nang, kua in hong kihta lo ding a, na liatna hong phat lo ding ahi hiam? Nang bek na siangtho hi. Thumanin na sepnate mi khempeuh in mu uh ahih manin minam khempeuh nang kiangah hong pai-in na mai-ah hong bia ding uh hi” (Mang.\nSiatna bawl napi nuamtakin a om, a suakta mite ngaihsun in. Bang hangin thu-um mite a’dingin thuman tawh thukhenna thupi hiam? A man thukhenna om ding hi cih kamciam in bang lametna hong guan hiam?\nGIM THUAK TALEH UPNA\nI pulaaksa bang mahin Peter in amau upna hangin gim thuak mite tungah laikhak hi. Tawlkhat sung gentheih gimna om lai ding hi. Gimna khitteh tawldamna a ngah mah bangun tuhunin zong gimna thuak mah taleh lungnop khamuanna kingah hi.\nBang hangin gimthuak? Hih dotna kum tampi cingkhin hi. Lai Siangtho kigelh masa penpen Job sungah zong hih thu mah kidong hi. Jesuh simloh, guta, mithat, siatna bawl lah hi lo gim thuak Job hi. “Ka nasem Job na phawk kha hiam? A paubaang lo, a thutang, Pasian zahtakin gamtat hoih lo a peel amah tawh a kibang midang leitungah na mu kei ding hi,” kici hi (Job 1:8). Ahi zongin ama nunzia ngaihsun lehang, ama khialhna hang hi lo, a gamtat hoih manin gimthuak hi.\n1Pet. 5:8; Mang. 12: 9, 10 in, koi bangin gimna kipatna pulaak hiam?\nA tomin genleng Satan in Khrih a dona sungah nungta i hih manin gimthuak i hi hi. A om lo thu khat a kigen mawk hi lo-in, a piang takpi, a om takpi thupiang ahi hi. Dawi gilo om takpi hi. Jesuh om takpi hi. Khrih in mihingte a’dingin hong do-sak hi.\n1Pet. 4: 19 sim in. Koi bangin tu-a gimnate hong musak hiam?\nEima khialhna lo napi gim i thuak ciangin Job mah bangin “bang hangin gim thuak ka hiam,? ci-in i dong kha zel hi. Ahi zongin a hang i tel zo kei hi.\nPeter hong hilh bang mahin gimthuak mi khat peuh in Pasian tungah ki-ap ding, Amah muang veve ding kisam hi. Bang hang hiam cihleh Pasian in ciampel lo ei hong Piangsak Pa, na hoih a sem tawntung Pasian hi.\nGimna a thuak mi khat in bang hangin Pasian in hoihna tawh kidim, itna tawh kidim Pasian hi, ci-in phawk tawntung ding thupi hiam? Koi bangin Ama hoihna, hong itna phawk zaw ding na hiam?\nNGAIHSUTBEH DING: Sunday ni-a thusinna ah Khristian kibawlsiatna kihel hi.Pliny in Trajan kiangah bang gen hiam cihleh “ Khristian upna a nusia mite ka dotna ah Khristian ka hi, a ci mite Khristian na hiam ci-in nihvei ka dong hi. Ka dot ciangin Khristian na hih leh hong kithat ding hi, ci-in ka gen hi. Khristian hi ngei- napi tu-in a upna a nial mite kiciamna ka neisak hi. Amaute in milim bia-in paknamtuai hal uh a, Khrih samsia uh hi.” Pliny Letters, Vol. 2., 401 – 403.\n1. Pliny hun lai-in Khristiante’n bang hamsatna lianpi tuak uh hiam? Vantungmi Thumna thupuak bang mah in hun nunung ciangin tua bang hong tung kik ding hi lo hiam? Satan maw, Khrih maw, kua bia zaw ding cih tawh kisai bang thu pulaak hiam?\nLeitunga gimna a piang khempeuh Pasian’ thupiak a zui mite hangin a piang hi, ci-in kingawh ding hi. Gal kido-na, sisan luanna, kialtunnna, zinlinna, cihte hangin Pasian’ mite in muhdah, langpanna thuak ding uh hi. Amaute hehna in lian semsem ahih manin Pasian thuzuih mite bawlsia tektek ding uh hi.” Ellen G. White, The Great Controversy, 614. Bawlsiatnate bang hun ciang hong piang ding cih i theihkholhloh hangin, koi bangin kigingkhol ding na hiam? Kiginkholh ding bang thupi pen hiam?


url: =Baghdad khuasung aom zato khat meikang, naungek suakcil 11 si :: ZOMI DAILY\nposted on 10 August 2016 at 10:09 pm Lomkholna: News, Sawltak, World\nIraq gam ii khuapi ahi Baghdad City sung aom zato lianpenpen khat Wednesday ni in meikang ahih manin mi 11 si cih AFP News in genkhia hi. Tua mei akatna pen nausuak te kikoihdiakna Maternity Ward ahih manin, naungek asuakcil 11 asi nahimawk a, cikziak huai phadiak hi.\nHealth ministry spokesman khat ii genna ah hih meikatna zato pen Baghdad khua nitumnalam aom Yarmuk Hospital hi a, Electric mei siatna panin mei hongkangkhia ahihi ci’n genkhia hi. Migilo te gamtatna bel hihtuak samlo hi.\nHih mei akat ciangin nausuak te omna pan nupi 29 te ki honkhiazo a, avek un adang zato khatah kipuaksawn hi.\nTuaban ah naungekseen zong 7 ki honkhiazo a, zato dangkhat ah kikem cihi.\nHih naungek 11 akatna hangin nulepa te leh meltheih tanau te hehtheilua mahmah uh a, innpualam mikingakna ah kizialzial uh cihi.\nAsi naupang hizah banah adang naupang 3 zong meikatna hangin naklah in om uh a, tuate zong akikholsan laitak ahihi.\nBaghdad khuasung aom zato tepen hoihtakzong kikemcian mello ahih manin, hihbangin apiang kici hi.\nMigilo te’n hiam atuamtuam tawh susiazel, aleitang mahmah inzong thuakzonawnding ahiam cihnop huaiphial hi. Bangbang hileh meikatna hangin hongnusia naungek suakcil 11 te hehpihhuai luamahmah a, anu apa in bangzah in lainatding uhhiam cih ih ngaihsutbekzong nak hamsaliang hi. ZD Sawltak #zomidaily\nPrevious: Madeira tuikulh tungah gammeikang nasia mahmah, mi 3 sikhin\nNext: Leitung thumna panin minam aa ding ~ Thang Siangh


url: =Individual House/Home for Sale in Sujata Nagar, Visakhapatnam\nHome ›Visakhapatnam ›Property for Sale in Visakhapatnam ›Sujata Nagar › Individual House/Home for Sale in Sujata Nagar, Visakhapatnam\nFind Residential & Commercial Property in Sujata Nagar Visakhapatnam. CNR REAL ESTATE & SERVICES is providing Visakhapatnam Sujata Nagar Properties Sell Rent Classifieds database . Contact with us for instant Buy sell Warehouse/Godown, Flats & Apartments, Residential Land / Plot, Farm Land, Office Space, Individual House/Home, Business Center, Commercial Shops, Commercial Lands & Plots.


url: =2017 kum Zomi te maasuan #2 ~ Khup Khan Thang :: ZOMI DAILY\nposted on 10 January 2017 at 12:55 pm Lomkholna: Khupkhanthang, News, Zomi\nKalay – Tulsuak (Taikua) – Pimpih-Laibung lampi pen tunai kum 4 kum5 lai aa kisem hi. Kumpi in Ayanlan (Feeder Road) ding aa angim hi aa, private contractor tawh kito hi.\nWhite line- Tulaitak aa kizangh lampi\nPrevious: Galhiam maw thudam tawh nasepna (Arm struggle or Non-violent) ~ Tual Khan Suan\nNext: India in Submarine Scorpene pen tukalsung in zangthei tading ~ TK Lian


url: =Laibung Khua Mincip Na (khua siansuah, dawi hawl khiat na) ~ Rev. Kam Do Thang :: ZOMI DAILY\nposted on 19 September 2015 at 8:00 pm Lomkholna: News, Zomi\nLaibung Khua Mincip Na (khua siansuah, dawi hawl khiat na)\n2015 July sung ni 10 val guahciin aa, Weather Focust te in KuminTyphon huihhual Bangle tuipi pan hong lutna hanghi cihi.Geologist te muhna ah Khamtung gampen leinip lua ken lua in acim zel hi ci hi. Pasian nasem te mawhna leh mipi te mawhna hang hi pawl khat in ci uhhi. Ih paunak ah ‘ Sih ciang paulap zong’ na kici hi.Laisiangtho tawh kituaklo dawi hawl khiatna hang hi kimkhat in na ci uhhi. 2013 kum in evangelist sia khat dawi biakna beita hi ci in, Khuasiam (tual) biakna song kiphut phuk aa lui nakpi khang in hydroelectrict power house leh concrete lei pen taikhia mang hi., 2014 kum khal in Full Gospel te in crusade bawl in leikisia khempeuh siklei hong kibawlsak in meiset zong kumpi in athak lam kik hi. 2015 March sungin thusuak dawinot Naga te Sia Sian leh alawmte in Cimnuai ma hun pek aa kizang Khuasiam (tual) biakna suangte lumlet in paikhia gawp in keel ngo in dawite not uh aa steel sik khuam tungah singlamteh lim tuang dialkhai (flag) khai uhhi.Tukum in Laibung khua pen kiteng thei nawnlo dongin mincim leh tuikhang in susia aa a mukhempeuh in cikzia in upmawh sangin kisia zaw lauhuai lua ci uhhi.\nLaibung khua tangthu\nLaibung kici pen india gamgi aa om Hmar mite pau hi aa sanggam bul (laizom-laiguizawng) cihna hi. Zangtui hausa lui Pu Thawng Za Cin in Teizang mite Cimnuai le Luika akitun ma in Laibungah kiteng ngei hi ci hi.Tua khit ciangin Hatzaw te Pu Teel Pau khanhun dong khangto in minthang mahmah uhhi. Sihzangte tawh kipawl in kawlte sim in zogawp uh aa Laibung atun ciangin “Laibung Ngaalla” sa in kidawntuah uhhi. Sihzang teng in akhua uh atun ciangin tua laa sa in pawibawl uh aa tudong in Laibung ngalla aphamawh in sa uhhi.\nPu Teel Pau hun in Dimpi te in a ziltui (Dimci al) huanna pan gamkang sak napi phelhlo uh aa Laibung gam Khamsau ah besiang cing tampi kang hi. liau nuam tuanlo ahihmanin ahausapa kiangah tuangdung pia aa apuaklaitak suamlum mang uhhi. tua mun pen tudong Dimlui kici hi. Dimpi te in kilemna sial tawh lut in upa Kim Thang in taanglai tualsuang phah tungah zu ne atut laitak tualsuang pi 1/2 asah pen kitam hi. Tel Pau pen a tute Kop Thang le Thang Kop te tawh kithusia uh aa Suanzo(Tuigo luipiau) te galcial in Laibung khua asim ciangin khuabei hi.\n1918 kum ciangin Laibung khua kisat kik aa tanglai ateng masa te zatsa tualsuang lui te zangkik in kumsim khuasiam (tual) biakna bawl uhhi.\nA Lauhuai Tualbiakna\n!920 pawlin Pu Kham Ngen in thaituh zawh ni sawm zunek ni in zekai luasa in ‘hih zu ka neek leh Laibung khua siam in hong denglum hen’ ci hi.A lawm te in komau khialhna hi ci in manlangtak zu leih in amah pansak uhhi. A neek khit ciang ciahpah aa tua zan in suangtuk in alupna tungah denglum hi. A naupa Pu Thuam Ngin in laaphuah aa-\nCiinhang tham na kenliang lumsuang kaihmi in na luang hen aw. Kaihmin in na luang hen aa melmuh loh in thang dam tui in luang hen aw.\nA pu Kai Ngin ih laaphuah-\nKhat vei tualbiakna sial angawh khit ciangin tual tanu khat in amulte meitawh hal aa khia (zehphit) ahihmanin thoihpha kik uhhi. Tua kum in misi thaulot na pan innkang aa inn 7 dong kilawh hi.Pu Phut Zel in phuisam in aktui tawh aden leh meimitpah ci hi.\nKhat vei tualbiak na sane ding akipat laitak in pasal khat in,”min nai ding hiam,sahang kisa na hiam?” a cihleh tua kum in sahang laangin sialtampi petlum hi.Guahzuk hak ciangin guahtui getna ,ankung hoihna, mipi cidamna, hauhna,gal kidalna, kilemna te a ngatna ci uhhi. Phuisam na ah-\n“Ka khua na siam in, ka tui na siam in,ka mual na siam in,ka lui na siam in,…cidam in siamin, meisan na dal in sanpisanno na dal in, .. sumlam siallam in siam in …mim cipha taang cipha kong getna .zu masa hong pia ing sa masa hong pia ing..” cih bangin sam uh hi.\nDawi hawlkhiat zia a tuamtuam (Biblical View)\nJesus Christ in cidamlo dawi bawlsiat mite sung pan dawi hawlkhia aa anungzui te thu um mite khempeuh tungah dawi hawlkhiat ding thupia hi,dawi hawlkhia in cina te damsak hi.(Mt.8:28; 17:14-21;Mk.1:23-27, 39; 9:27; Lk.4:33-35,41; 6:18;9;1-2,39-43; 10:17-20; 13:11-13…etc)\n(e) Khua siansuah na dingin khua sung aa teng mite khempeuhin a mawhna uh pan kisik kik in dawi tawh kipawl lungsim leh gamtatna te nusia ding uhhi (Jonah 2:5-10). Pasian Khasiangtho tawh kipawl gamtatna, lungsimkampau na ih neih na ding hong kibawlpha te ih hihhi (Eph.2:10). Dawite pen salu hawm, vanzat tuamtuam te, man (photo)… atuamtuam sung ah omlo in ci le sa deihna zuihna sung ah om zaw hi (Gal. 5:19-21).\nPrevious: ZAM Thupuak :: 20 September 2015\nNext: Ngaih Anglai Zal Dingin – 8 ~ Hau Za Cin


url: =Pakistan ah Facebook Star khat asanggampa in thatlum :: ZOMI DAILY\nposted on 16 July 2016 at 10:08 pm Lomkholna: News, Pakistan, Sawltak, World\nPakistan nungak melhoih simtham leh Social Media tungah aminthang mahmahkhat asanggampa in thatlumgiap cih AFP News pan kiza hi. Pakistan pen Muslim biakna akhauhmahmah gamkhat hi a, hih nungaknu pen amahleh amah Selfie photo leh video tuamtuam kizaih in, Social Media tungah Share khiazel a, apakta aom mahbang in dik asalozong honkhatmah omzel hi.\nTua nungaknu minpen Qandeel Baloch kici a, ama ngaihsutna ahihleh numei pasal ki deidanna aven nading leh numei te pen innsungtawn ah aki diahcipding bek hilo cih numei te hanthotna in Social Media ah ama ii gamtatna te akhahkhiazel ahihi.\nTuabang in Online tungtawn in agamtatna te asanggampa in diksalo ahih manin agawl meklum cimawk hi. Police te genkhiatna ah aki thahlup uhpen Friday ni ci a, Multan City ah aki meklum uh ahihi.\n“Honour Killing” ci’n hih biakna te pen amau ii biakna kalsuanzia uhtawh ki lehbulh asak tepen hihbang in ki thatlup ziauziaumawk uhhi. Pakistan gamsung ah kumsim in hihbang in aki thatlum numei tampitak omden cimawk hi. Tuabang in aki thatlum te pen a innkuanpih dangte inzong phamawh sakhollo uh ahih manin, kimaisaksak lel uh hihtuak hi.\nHih Qandeel Baloch ii kithahna zong pawlkhat in Social Media tungah thukimpih mahmahmawk uh a, akhutkhial ahi asanggampa pen mawhsaklomawk uhhi.\nYouTube ah aminthang mahmah a Video Clip khat\nMidang ahihetlo asanggampa ii thahlup athuakliang nading in bangteng Facebook ah suaksaklianghiam cih na etnopleh hih link ah nahawh in. https://www.facebook.com Palik te’n asanggampa azonsan laitak cisam uhhi. ZD Sawltak #zomidaily\nPrevious: Theihhuai Zogam tangthutom ~ J. Thang Lian Pau\nNext: Minam pi lungsim ~ Thang Khua Kai


url: =Zomi Nam Ni : Alang lampan etna ~ Rev. Gin Khan Nang :: ZOMI DAILY\nposted on 4 February 2010 at 11:28 am Lomkholna: Article, Ginkhannang, Zomi Nam Ni\nZomi Nam Ni 62 veina a sawt loin i zang ding uh hi. I theihsa tek bangin Feb.20, 1947 ni-in Falam khua-ah Zomite suahtakna ding thukimna kibawl a, hih ni pen ciamteh huai sa-in kum simin i zang uh hi. A lungdam huai khatah Ukpite (Hausate) thuneihna a bei ni hi a, siah piak a bei ni hi. Siah i cih ciangin kumsimin inn kim in an bung 6 (tangseu zong kici) Hausate kipia, Sa a mat uh ciangin a liang kipia, tuuktha khaltha ci-in tuuk sungin thakhat, khal ciangin thakhat ta kipia a, tuate a beina ni ahih manin suahtakna lianpi khat bel a suak hi. Ahi zongin alang lam panin en lehang i suakta takpi hiam cih kan huai ka sa hi.\n1. Zomi Nam Ni pen a gamsunga teng Zogama omte in zang pha lo mai uh hileh kilawm hi. Kawlpi, Mandalay, Zangkung, Manipur, Mizogam cih leh gamdanga om te in limzat zaw hi. Hih pen bang hang hi ding hiam cih ka ngaihsun thei zel hi. Zo gama om, a leitang tunga tengte in i suahtak ni uh phawk kha lo uh maw, ahih kei leh suakta lo uh ahih manin zang ngam lo maw cih ka thei kei hi. Nung 2009 kumin Tonzangah kizang cih kiza. Tedim bangah a kizat lam kiza nai lo hi. Ahih kei leh sum leh pai haksat hang hi zaw maw thei khang. Lawmte khat in khua lui-ah Sial khat leisakin Zomi Nam Ni nuam takin zang hi cih hong gen ka za hi. Tua ahih manin suakta takpi hang i ci thei tam?\n2. Falam kikhopna-ah mipi pen 5000 pha-in tua lakah mi 17 bek in nial kici hi. Pu Chin Sian Thang genna-ah khut lam loin a tu leh dingin khen uh hi ci hi. Hausate thuneihna a deih lo teng dingsak hi kha ding hi. 2009 kumin hih Los Angeles khua-a Zomi Nam Ni ka zat lai-un Pu Salai Nilian in a genna-ah, “Pu Za Hre Lian in hih kikhopna-ah mihing hih zahzah kipai lo hi. ‘Mi 500 zong a pha tam maw ci hi” ci hi. Mi paizah pen aki-uang gen hih tuak hi ci-in Pu Nilian in gen hi. Hih pen ahi kha thei mah tam cih huai hi. Bang hang hiam cih leh tua hun lai (1947) lampi zong hoih nai lo ding, kikawmna zong haksa mahmah lai ding, mi zong tam kithei nai lo ding, tuhun bangin kikawm nai lo ding ahih ciangin mi 5000 kikhop ding pen haksa mahmah kha dingin up huai hi. Falam khuazang bup zong 5000 pha nai lo kha ding hi. Tua ahih manin hih pen a mantak mah ahi tam cih huai hi.\n3. Feb. 20, 1947 ni-a kikhopna pen Kawl kumpite pilna hi ka sa hi. Bang hang hiam cih leh Kawl gam in suahtakna (independence) a ngah khit ciangin Consititution kibawl a, tua Consitution sungah Hausa thuneihna kiphiat a, Zogam pen Superintendent in uk ding a, a zomah Asst Superintendent om ding a, phualpi kumpi (Zangkung) ah Minister khat om dinga, Minister ukna nuai-ah Superintendent in vaihawm ding ci hi. Hausate thuneihna kipia nawn lo hi. Tua ahih manin Hausate thuneihna pen kumpite phiat hi zaw hi. Sia Sian Cin Thang in a genna-ah hih Hausa thuneihna a bei ding ciangin Hausate ut loin, nial uh hi ci hi. Tua hi a, Kawl kumpi in Hausate a tawpsak zawh loh ding uh lau-in ei leh ei hong kitauhsakin, Hausate pen mipite hong nawksak suak hi. Hausate thuneihna a bei ciangin Kumi in siatvatna (compensation) pia uh a, Pu Pum Za Mang zong Rs.70, 000 (tua lai-in sum kibang kizang lai) kipia a, tua banah Kawlpi-ah Datsi zuakna permit (Petrol Pump) pia-in tawl khat sung datsi zuakin zong hau man mahmah kici hi.\nManipur gamah hausate thuneihna bei zo nai lo hi. India in independence a ngahna sawt mahmah ta, ahih hangin Manipur gam hausate bei thei nai lo mawk hi. 1980s lai-in Pu Go Khen Pau in (Health Minister a sep lai) hauasate tawpsak ding, compensation pia ding ci-in gen a, ahi zongin Hausa kipawlna Chief’s Association in nang ahih manin tuni dongin Hausate thuneihna bei nai lo hi. Mipi lam pan nawkna om lo zong hi kha ding hi. Siah bel kai zo nawn lo uh hi. Ahih hangin Village Authority-ah Chairman hi ding cih ahih manin thuneihna ciang nei lai uh hi. Kumpi huhna sum paite bangzah hiam ngah theihna lampi om hi ding hi ven, khahsuah nuam lo uh hi. Sadar Hills ah Kuki Hausate in a gam uh Nagate zuakin tu-in a gam teng uh Nagate khut sung tung khin dek kici hi. A dah huai khatah Hausate pen hereditary system zui mawk uh a, a pa a sih leh a tapa tungah hausa hihna kikoih mawk hi. Hih pen ngeina hoih het lo khat ahi hi. Mipi in i deih kitel thei lo cihna hi a, suahtakna gama a zat dingin kilawm nawn lo hi.\nKa gen nop pen ahih leh Hausate siah piak vangik a bei mah bangin lungsim vangik a bei hiam cih ngaihsut huai kasa hi. Gandhi in, “Mikangte ukna pan i suahtak mah bangin i lungsim zong a suahtak kisam hi”a cih pen man mahmah hi. I lungsim suakta zo taktak nai lo hi ka ci hi. Hausate khut nuaia om lai sangin galkapte (thautawite) khut nuaia om pen haksa zaw kha ding hi. Bang hang hiam cih leh Hausate khutnuai-ah nek leh dawn kicinga, siah tung siah phei kipia zo hi. Galkapte khut nuai-ah nek ding om lo a, lampi ei leh ei kibawl tawm kul a, kuli aana kithuak zo lo ahih manin Hausate hun lai ngaihuai kik phial leh kilawm kasa ci hi.\nThukhupna: Zogam pen Chin Special Division panin Chin State hong kipia hi. A thu-in State hi a, ahi zongin thuneihna khat zong hong kipia lo hi. Tu-in zong State min bek a pua hi a, bangmah nop tuamna khat zong om lo hi. Tua ahihmanin Zomi Nam Ni (Suahtak ni) i cih in bang hiam i nop tuamna, phatuamna bang teng hong pia hiam cih ngaihsun lehang ut huai ka sa hi. Mizogam, Nangaland, Manipur gam State ngahte en lehang, amau thuneihna nei uh hi. Sum zeek ding amau budget kibawl thei uh hi. Tua bang thupi a, lop tak zong ka sa hi. Zomi Nam Ni zang kei ni ka cihna hi lo hi. Zomi Nam Ni i zat ciangin hih thute ngaihsun pha kik zel lehang hoih lo ding hiam ka ci hi. Zomi Nam Ni i zat ciangin Zo ngeina lam leh lasakna ni bekin zong loin, Topa in Zomi, minam khata hong bawl buangin lungsim suahtakna mantak i ngahna ding, nek leh dawn kicing i neih zawhna ding leh Zogam pen gamnuam a suah theihna dinga Topa tungah thungetna hunin zang thei lehang deih huai ka sa hi. Tua hi loin, thungetna zong neingap lo, Topa zong phawk man beek loin hih ni gualnop bawlna bang bekin i zat leh a mawkna suak ding hi ci-in ka ngaihsun hi.\nPrevious: Khualzin ~ Hau Za Cin\nNext: USA Zomite zattheihding Handbook kibawlsawm ~ Dr. Do Kham


url: =Thunget Kisam: Pu SB Len Cin Thang/SB Thangno :: ZOMI DAILY\nposted on 29 November 2017 at 5:33 pm Lomkholna: News, Thangboi, Zomi\nZomi suangbawl lak ah akidawk mahmah ahi (L) Pu Dai Cin’ tapa Pu SB Len Cin Thang/SB Thangno dam hetlo ahih man in thungetna tawh panpih ding in hong zawn hi’ng ei guai.\nTuni EBC pawlpi siate leh upate tawh va veh ung. Thungetna kisamh pha mahmah hi.\nAmah pen hun haksat mahmah lai in Zomi Party ahi ZNC anak panpih mahmah khat ahi hi. 1990 kum kitelna tawh kisai ZNC aitang in Pu Cin Sian Thang in TV ah thu agen lai in akisamh teng sik hi. Than Shwe’ hun sungteng khempeuh ZNC dinpih tiilteel hi. Pu Cin Sian Thang mahmah asum apai tawh apanpihna tampi ka theihpih hi.\nAmah leh a makpa Rev Gin Khen Mang/ Sia Khenpi leh Pu SB Langhno te’n nak pahpih mahmah ahih man a Pu Cin Sian EBC pawlpi ah alut hel ahi hi. Anung teh Pu Ginkam Lian zong EBC pawlpi ah lut hi. (Sia Khenpi in bel nang zong nong lutvet ding hi ongci mun mahmah hi).\n2009 kum May kha sung John William Yet Taw vai tawh Daw Su insein gilbem sung ah thusit thuak hi. Leitungbup in lunglut mahmah hi. Tua laitak U Win Tin asuahtak cil hi. Media khempeuh ah U Win Tin i thugen bekbek suak hi.\nPu Cin Sian Thang leh U Win Tin tukhawm sak ding in man zaih ding in leitung mediate ah suaksak ding cih ka gel hi. Insein gilbem mai paiding Zomi kuamah kingah zolo hi. Kilau mahmah hi. Tua kawmkal ah hih Pu SB Thang No in a mawtaw tawh hong khaziau mawk hi. (Ka gelna bel tangtung napi ka phone pan computer zopna ding khau ka ngahzo vat kei a media tung katunzo kei hi)\nZomi ong khual hong veii hih Pu SB Thangno ong dam kikna ding in thungen ngeingai le hangh “Ka midik’ thungetna in vanglian hi” aci Pasian in hong dawng peelmawh in ka um hi.\nDamna Mangpa Zeisu aw kong kisamh pha uh hi. Pu Thangboi\nPrevious: Dahna pulakna: Pa Kham Khan Suan or Kyaw Kyaw Oo\nNext: Yangon khuasung kikawmna Water Bus khawlmun 2 ki behlapding


url: =News update: Russia – Ukraine vai (May 03, 2022) :: ZOMI DAILY\nNews update: Russia – Ukraine vai (May 03, 2022)\nposted on 4 May 2022 at 1:45 pm Lomkholna: News, Thomasmung, World\n1. U.S Numei Basketball national team selection khat ahi Ms. Birttney Griner pen Russia gam va hawh laitak Russia thu nei ten man uh aa, US state department in belh mawhna om lopi amat uh hi ci in thu suahna bawl uh hi. US gam aading Olympic gold medal nih vei ngah nang ahanciam pih Ms. Griner pen nung kha sungin Moscow airport ah Russia ten maan uh hi.\n2. Ukraine galkap ten Russia galkapna omna leh phualsatna mun tampi Military drones te tawh sim uh aa, galkap te omna mun tampi kisia cip hi ci in Ukrainian Armed Forces Southern Operation Command ten video khah khia uh hi. Tulai tak Russia lam pan zong Ukraine gam mun tampi Gal vanleng leh Missiles tawh kap hi ci uh hi.\n3. Russia in Eastern leh Southern Ukraine gam teng buluh nuam ahih manin hong tung ding May 09 ni in Ukraine gam tung gal sim na “declaring war – “ taangko khiat ding geelna nei hi ci in US leh EU gam te in genkhia uh hi. May 09 ni pen Galpi nihna 1945 kum in Russia in Nazis te in gualzawhna ni “Victory day” tawh kituak hi ci uh hi.\n4. European Football Associations (UEFA) in Russia ten Ukraine gam buluhna hangin Russia football club team leh national team peuh mah kidemna khempeuh ah kimawl sak nawnloh dingun khensatna nei uh hi. July kha England gam ah akibawl ding Women’s EURO 2022 final kidemna ah zong kihel thei nawnlo ding ahih manin ama mun ah Portugal team kimawl ding hi ci uh hi.\n5. Ukrainian military in Russia gamgi aa khua khat ahi Kharkiv khua ngei teng Russia te khut sung pan lakhia kik zo hi ci in Ukriane thu nei lam ten genkhia uh hi. US leh gamdang te huhna tawh Ukraine ten Russia te buluh gam tampi la kik zo uh hi ci uh hi.\n6. US gam in M777 Howitzers akici thaupi 70 Ukraine te pia uh aa, tua azang ding Ukraine galkap 200 val siamsin na (training) pia uh hi. Abeisa nai 24 sung US in Ukraine te Vanleng tawh 13 vei huhna puak ta uh hi ci in US defense lam pan genkhia uh hi.\n7. Russia-Ukraine buaina tawh February 14 pek pan akikhak US Embassy zong Ukraine te Khuapi Kyiv ah May kha bei lam in kihong kik ta ding hi ci in US Embassy pan thu nei ten genkhia uh hi. Russia te buluhna hangin US Embassy pen Lviv khua ah them vei sung tuah uh hi.\n8. U.S House Speaker Pi Nacy Pelosi pen Ukraine te Khuapi Kyiv ah upmawh lopi in va hawh vat in Ukraine President Volodymyr Zelensky tawh kimu in thu tampi kikhupna nei uh hi. U.S Kumpi lam pan asang pen thu nei officer khat amasa pen va pai na zong ahi hi.\nMore: Leitungbup Zomite sungah kidop/ kikep ziading pulak nopna\nTulai tak Pu Biden in Ukraine gam huhna $ 33 billion piak thuah ding a gel lai tak hi aa, U.S Congress pan zong thukimpihna nei uh hi ci uh hi. Ref: CNN breaking news, Twitter *** Zing nitak ciang News Update zong LIVE tawh kikhah ding ahih manin kimu tek ni. Thomas On Sian Mung Thomas Mung Guite) Washington D.C May 03, 2022\nPrevious: Critical thinking leh Zomite pilsinna\nNext: Nu Piang Ngaih Don vai thukhenna etphatding ngetna pen thukhenzum in nial


url: =Vai tung a thuneihna :: ZOMI DAILY\nposted on 29 May 2018 at 9:31 am UTC+9:30 Lomkholna: News, Paukhatsuan\nTulaitak Kawlgam a om Zomite a tamzaw i dinmun hang a i hamphatna zangsiam hile hang Minam nasepna ah ki-thahat mahmah thei ding hi.\nKawlgam a om Zomi tampitak pen innkuan sung pan khat le nih zon’sa, thalawhsa, muhsa leh gamdang tung sanggamte tungpan huhna tawh ki nungta, ki khuasa theilai ahihman in i hamphatna lian mahmah ahi hi.\nA khangto khinsa gam khempeuh ah tuabang in ki-nungta theilo hi. Cidam ahih nak leh khut nei khempeuh in na sep kul hi. A tamzaw mi’ nasem kihi hi. I nasepna vai ki buaipih mahmah ciat a, vaidang thupi a om phial zong in nasep vai nusia in kisem theilo, kivaan theilo hi. I nasep vai tung ah thuneihna kinei lo, i nasep vai in ei’ tung ah thu ong neizaw suak hi.\nKawlgam ah Kumpi nasem leh company nasem pawlkhat zong tuabang mah hiding hi. Vai thupi ahi phial zong in nasepna vai tung ah thuneihna a neilo ahihnak leh utbang in, utkhempeuh, uthun in suakta tak kisem theilo hi.\nAhi zong in, tulian laitak Kawlgam ah a om Zomite a tamzaw i vai tung a thuneite ihi hi. Vai thupi i sak a om ciang, vaidang khempeuh nusia lel in ki-vaihawm thei hi. Mailam ah i gam leh mimal khantohna tawh kizui in i vai tung a i thuneihna ong kiam hiaihiai ding hi.\nTua, vai tung a thuneihna i neih lai, tuhun in i minam vai nasepna ding in a phungpi, a khuampi phuhzawh ding hunhoih pen hun ahi hi.\nI vai tung ah thuneihna i neih nawnloh hun ong tung ding hi. Pau Khat Suan\nBang thupi nasa hiam?\nMite in a thupi ngaihsut thute leh a thupi bawl nate, amaute ading in a thupi hipah a, ahi zong in tua thu leh nate in a thupi ngaihsut, a thupi bawl mite’ dinmun ong lakkik hi.\nPilna zongte leh mipilte in pilna thupi pen sa a, sum zongte in sum mah thupi pen sa uh hi. Thanuamte in nasep hanciam uh a, thadahte in baihlam a mawkngah thupi sa uh hi.\nMihingte in thupi i sak pen mah ki-ngaihsunsun hi. Tua in i lungsim ong zo pen a, i lungsim in i gamtatna leh i pau i ham ong zo pen hi.\nGamtat luhek bek hilo, pau le ham in i hihna onglak ahi hi. Pau Khat Suan\nPrevious: Khangno lungtang (Khangno te na neumuh khakleh)\nNext: Naupangno khat mawtaw sungpanin akiatkhiat laitak Video Clip ki thehzak


url: =Makai Thakte Theih Ding - TUNGZANG NEWS\nMakai Thakte Theih Ding\nVai khat peuhpeuh ah makai dingin hong kiseh, hong kikoih ciangin lametna leh muanna lianpi tawh hong kikoih ahih manin hun tomno sungin nang hong muanna uh a kipna dingin muantak na hihna na lah pah a kul ahi hi. Makai a hong kiseh pan ni 90 sung (kha thum sung) bang khit ciang mite hong muhna leh hong muanna a kip ding maw kiplo ding cih kician khinta hi. Tua ni 90 sungin a mailam ah nangmah hong kiguang kik ding hiam cih zong mipi lungsim ah kitel khinta hi. Tua ahih manin hun lap in na tai pah zangzang a kisam ahi hi. Tua banga mite hong muan muan na bat theih nadingin thu pawlkhat na phawk ding om hi.\n1. Bang Sem Ding: Nang hong kiguanna mun pen bang sem dinga hong kiguang hiam cih na tel nadingin tua bang a sem ngeite in bang sem hiam cih limtak in kan kik inla, a nasep uh leh a mawhpuak uh, a gim dan uh a hahkat a kisap dante na tel sawm hamtang in. Na sep khempeuh tua kipawlna adingin bang phatuam a, bangciangin noptuampih uh hiam cih zong kan phapha in. Nasepzia leh nasep dingte tawh kisai na theihna a kibehlap theihna dingin a sem ngeisate thu dongin na theih dinga kilawmte theilo in na om khak lohna dingin hanciam in. Makai dinmun cih ciangin nang bek i sep ding hilo pah limlim ahih manin hong seppih thei ding kuate hi a, hong tawsawn thei ding kuate hiam cih kanin tuate tawh pangkhawm in kalsuan pah ngekngek in. A tomin gen leng: makaite in sem leh hoih inteh na cih teng nangmah in sempah in!\n2. Na Tuak Ding Theikhol in: Makai na sep ciangin na tuak theih thute, na tuak ding thute theikhol in. Cihnopna ah na hihtheih ding thute thei in, na hih theihloh ding thute zong thei in, na kikhual ding a kulna munte zong thei in. Banghang hiam cih leh na sep masak ding leh na sep nunung ding hong telsak dinga na makaih sepna ah mavang tuam ding hi. A hoihzaw ding thu na theih nak leh khek ngam inla, a kisam ahih nak leh ngaklah lo in ngak zo inla, a manpha zaw ding ahih nak leh thuak ngeungau in. A huampi mu thei inla, na matut theih ding khempeuh na mitkha ah gual diudeu in. A kisam thute kan inla, thukhenna na bawl a kul ciangin zong khentat ngam in. Na makaih mipite a theih ding vua kilawm khempeuh theisak lo in om kha kei in. Mipi in na tup na ngim leh na sepzia, na matut ding a theih kei uh leh hong ngaklah kha pahpah ding uh hi. Thu theite dot ding lunghiang kei inla, nasep peuhpeuh hahkat giap in.\n3. Na Sepna Theisak In: Na makaih mipite tungah hong deihna uh leh hong lamet uh na sep mahmah laitakin na sepzia zong na theihsak a kisam ahi hi. Tua mah bangin nang mai ah a taisa, a semsa upate leh siate, makai luite leh a makaih khinsa te zong na matutna ciangciang theisak den inla, amau hong kuppih nop a om leh zong lungduai takin bil dawh in a hoih khempeuh sem pah in. Mipi leh upate in hong muang peuh leh na nasep pen a hoih cihna zong hipah a, nang adingin zong maban zopna hong nuam toto ding hi.\n4. A Kisam Thei In: Makai na sepna ah a na na sepsak mite adingin matutna lianpi na neih theihna dingin sum leh pai, vanzat, mi leh thatang - a kisam khempeuh na ngah theihna dingin upate leh mipi tungah a nget dan siam mahmah in. Tua hileh na khut na khe ding hong kicing dinga, vanzat kisam omlo in na tup na ngim na tangtun thei ding hi. Kua kiang pan hong pai thei, kua in hong seppih thei, kua in hong nungthuap thei cihte zong na tel ding a kisam hi. Cidamna leh lawpna kisam ding nahih manin lawm leh gual hau inla, annek lim ne in thahatna dingin khua-ul luanna ding kimawlnate hahkat in.\n5. Lawm Thak Bawl In: Makai thak na hih ciangin vaithak a nei himawk na hih manin lawm thak, hong huh ding, hong makaih ding, hong tonpih ding kisam na hih manin bawl mengmeng in. Na seppihte tawh thu kiza in kithei mengmeng pah lecin na vai hong lem hanhan ding hi. Na lawmhoihte na haksat ni ciangin hong huh dingte ahih manin it bawl in kem siam mahmah in. Makai gina i cih taktak te in mite nuntakna a hoih lamin kikheksak ahih manin kilawmtatna gina tak bawl hamtang in. Tua hi leh na makaihna khempeuh hong nuamzaw thamtham ding hi.\nTopa in makai hoih leh gina Zomi sungah hong piangsak toto ta hen.\n(Hih pen Zomi sunga makai hoihte nuntakna leh makaihzia pan a phatuam i zoptohtoh dinga hoihte kei muhna tawh gawm in kong lui khiat hi; Zolai Zunna kawm in).


url: =AmeliaKimi's Kik Usernames Profile\nKik Username for AmeliaKimi\nFind the Kik Username for AmeliaKimi listed below\nYou must be logged in to view kik username for AmeliaKimi.\nmessage me, i will send you my n,u,d,e,s free! ,,,,my kik id: AmeliaKimi\nAmeliaKimi is 19 years old.


url: =ZAM Thupuak :: 25 December 2016 :: ZOMI DAILY\nposted on 25 December 2016 at 9:39 am Lomkholna: Malaysia, News, Refugee, ZAM, Zomi\n2017 ZSM LAIBU KINGAH TA HI :: Malaysia zomi Genvai Kipawlna (ZSM) 2017 a ding ki lut thei ta a, ZSM laibu te zong kila thei ta hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipih te a panpih, a dah a kap hun ah a khitui a nulsak na hi gige hi. Hih ZSM ah member na lutna in nang a ding a pia na hikei a, panpih na a kisam te a panpih na hi zaw hi.\nZOMI CUP(VOLLEY BALL) MEETING OM DING :: 26 December 2016(Monday) ni Zomi Cup(Volley ball) meeting kinei ding hi. Zomi Cup (Volley Ball) kidem ding a lunglut a kua ma peuh meeting ah nong kihel hamtang nang un kong zawn uh hi. Amun : ZAM Hall Ahun : 1:00PM\nZOMI NAM NI TAWH KISAI ZAKSAK NA : Malaysia a om Zomi ten kumsim a i bawlden i minamni a sawtloin hongtung ding hita hi. Abeisa kumte mah bangin tukum zong thupitak leh picingtakin bawl theihna ding in 14 November 2016 in ZAM zumpi ah kimuhkhopna kinei hi. Tukum zong nopcitak leh pi cingtak a i bawl zawh na’ng sum leh pai tampi hongki sam ding ahih manin muanna leh lametna lianpi tawh Zomi Nam Ni Committee in Khua kipawlna khat ciang RM200 leh pawlpi te’n RM300 tawh mapang khawm ding I ki zawn hi.\nZOMI EDUCATION CENTER–CHERAS PAN TANGKO NA ZEC–Cheras sangpi ah Admission December 28,29,30 sung teng 12pm-6:00pm dong kibawlding ahih manin Laisinthei ding sangnaupangte a hunlap a nalutsak theih nading uh kong za sak uh hi. Conntact : Siamah Nuam: 017 2834 101, Sm Niang si 011 3394 9215\nZEC,KLANG – Sanginnpi Kumthak 5 January, 2017 ciangin kihong kikta ding hi. January 5,6,7, sung teng zing sang 9:00AM -11:00AM kihong den ding a minkhum na kinei ding hi. Sanglut man pen mi 1 ciangin Rm 50 ta kila ding hi.\nKLANG G.L.C SANG KIHONG TA DING : Klang G.L.C sang ah I tate a kahsak nuam peuh mah in 2-1-2017 pan 15-1-2017 ni sungin sang kiap thei hi. A lunglut te in Sia A-Michael Khai –011 1135 8075 ah ki contact thei ding hi.\nLUNGDAM KOHNA : Zam Khan Khai @A-Michael Khai (GGA pawlpi kem) siapa in ZAM THUPUAK a dingin Zomi a it a veina tawh RM50 hong pia khia ahih manin kilungdam mahmah hi. Topa’n a piakhiazo semsem dingin thupha hongpiaksak ta hen.\nZAM PALAI TE KHASIM THUNGET :: ZAM palai te khasim thungetna 22-12-2016 ni in kinei a, ZAC pawlpi kem Pastor Daniel Vum Khan Mung in Pasian kammal tawh tha piak na leh thungetsakna hong nei in kilung dam mahmah hi. Topa’n Siapa te innkuan leh a pawlpi thupha hong piak sak sem sem ta hen.\nTOPA HONG HOPIH NA\n1. 15-04-2016 1:00pm kim “thu-um mite khantoh theih lohna in Laisiangtho sim ngeilo, thugen ngeilo” Topa’n ci hi. Thu-um mite khantoh na ding “Laisiangtho sim ding, thugen den ding, Zeisu ki makaih sak ding” Topa’n ci hi.\n2. 15-04-2016 sai ah na kasep laitak “Na nget bangbang na ngah ding hi Topa’n hong ci hi. Kei zong Topa aw Zomi te minam lian in hong bawl in ka ci hi. Amai kal ciang Topa in nang hang in Zomi ten thupha ngah ding hi hong ci hi.\n3. 17-05-2016 6:19am Pawlpi sung ah min leh za panmun kisam lo in (1) Zeisu nei ding (2) Zeisu ki makaih sak ding (3) Kha Siangtho ngahin kamtuampau pau ding.Tua in thu-um mite khantoh na hi hong ci hi.\n4. 27-08-2016 4:15pm in VLA biakinn(KL) ah “Hun khat ni ciang in Malaysia gam pen Christian gam suak ding hi. Kha Siangtho huih bang hong nung ding hi “ ci hi.\n5. 4-11-2016 7:47pm VLA biakinn(KL) “Indonesia gam ah kha khanlawhna nasia tak hong piang ding hi” Topa’n ci hi.\n6. 5-12-2016 11:31am VLA biakinn(KL) ah “Hun khat ni ciang Kawlgam Christian gam hong suah ding hi” Topa’n ci hi.\nTopa hopih na tampi te lak ah hi teng kong at hi. Pa Mang Khat Khan –Phone 017 3322 897\nKhuado pawi 2016 VIDEO kingah ta : 2016 Zomi Khuado pawi aa Zolia/Zotaang leh Idol kidem na video ZAM zum ah kilei thei ta hi.\nZAM ZUM kIKHAK DING : DECEMBER 25 (Christmas ni) December 28(Wednesday) leh January 1(New Year) ni te ZAM zum kikhak ding hi.\nPrevious: A 8 veina ZOSIAM Gospel Team te ni 15 khitteh kuantading\nNext: Democracy bek kicing kei ~ Tual Khan Suan


url: =Kong a neilo Hong Kong – 1 ~ Hau Za Cin :: ZOMI DAILY\nposted on 1 August 2009 at 9:45 am Lomkholna: Article, Hauzacin\nA gam lah neu, a mun lah toi, inn lah sang, kinaih theilua, khuaipheng banga kithuap dimdiam ahih manin innkong ding neilo uh a, tuaman in i thulu zong ‘Kong a neilo Hong Kong’ kong ci mai hi.\nZomi khua ah i zin ciangin khuasung inn kigual dan pen kikongngat, kimai ngat hi a, kongkhak pan dakkhia leng kongmaite kongkhak kimu thei hi. A zingzing in kidawh in gual nih, gual thum cih bangin kigual diudeu hi. Kimaingat a, kong tual, inntual hoihtak nei in, tua inntual ah naupangte in ling kineih, suangpum kineih, kanteh kan cih bangin kimawl uh hi. Zolai sinna ah zong, i = Intual zang, lamsaina, kici a, pupa hun pan inntualzang kinei in, zatna tampi lak ah pawipi neih ciang lamsaina in kizang hi cih kithei thei hi. Hong Kong te in tuabang lamsaina ding, ling kineihna ding, peklum, suangpum etc. kineihna ding inntualzang, ahih kei leh kongtual neilo uh hi. A innte uh kinaih in khuaipheng bangin kimat dektak vive in vanlam ah kitungto zeza hi. Tua ahih manin HK khuasung vak pen innsang pipi kawm ah vak khualkhual hi mai a; mau lak ah zusa gamta bang kihi mai e!\nZomi 4 na om a, Lutheran Theological Seminary ah mi 3: Zomi lasiam Sia Suan Khan Lian (Lianpi, Taang’ Lungtup), Rev. Dal Khan Mang leh Sianu Man Hau Cing te hi. The Chinese University of Hong Kong ah Sia Pau Lian Mang, “Ngiimna Tawsawn Nuntakna” (The Purpose Driven Life by Rick Warren) laibu teipa na om hi. Lungdam maitaia kimuin September 23, 2007 Sunday worship service ah kikhawm in, anne khawm, phawk tawntungna ding ciin maan ka kila khawm uh hi (group foto). Tua zawh khatvei a minthang mahmah HK zan meivak en dingin tuipi gei lamah ka vakkhawm damdam uh hi. Zomi vive ikikholh pen nuam sam ei… Zomi hih mah nuam ngaungau veh aw!\nSia Lianpi leh Rev. Dal Khan Mang tawh amau Hostel ah Table Tennis ka kimawl taktak uh ciang bel, HK te in zo zaw ding maw, Taiwan te in zo zaw ding ciin ka kito uh a, nakpi a ka kimawl zawh uh ciang sangkah cil lai a English a kizang den khat, ‘King Kong go to Hong Kong to play Ping Pong’ cih khawng ka phawk vangvang liang hi, King Kong ka hih loh hang. Hih kammal hong hilh ka siapa uh Pa Thawng Za Thang, a khualui Behiang, Manipur, India pen Roman Catholic pawlpi ah upa/sia (Catechist) sem a, tuin Aizawl ah a zi leh tate tawh om hi.\nPasian huhna tawh khattang heina Taipei panin lungzuan zatam sialpih ding a om hiam cih a zong ding zong hi tuanlo in Zomi te ki itna leh kingaihna a bei ngeilo bangin kikholh, kiholim a, kithuahkhawm ding lunggulh in September 22, 2007 niin Hong Kong vanlengtual ka tungsuk hi.\nTaipei – HK pen minute 105 khawng bek leng ahih manin vanleng sunga ‘breakfast’ acihte uh ka nek khit uh ciang ka kamkhuahna apple juice zong ka gilpi tungsuk nailo ding cih bangin tuipi pangah inn khaan sangpipi, pak veva kigalmuh in, tungtun tunga ‘patungtun’ po viatvuat tawh kibang kasa hi. Ka tutna pan ka et hithiat laitak in ka nuai ah tuipi bekbek kiphah diahduah ka mu a, gunkuang hattaka tai in tuipi tung pak zuazua a phulte leh gunkuang neu dang a hatlo a taite kimu thei a, ka tutna tunga meivak hong kisumit in, vanleng sung hong mial a, ‘kawnggak lim’ hong dawk ciangin ‘tighten your seat belt’ cihna hi cih ka thei a, thupulakpa in, ‘we are landing in Hong Kong International airport within 6 minutes from now’ cih khat hong gen a, ka khut zansuk in tuipi kisawkpha ta inteh cih ciang vanleng in tuipi sikkha takpi ta hiam ka cih leh a pei in leilak zutphei hiakhiak a, HK a kitung hitakpi ta hi!\nTHIS IS HONG KONG cih ka lungsim ah hong suak a; khua lam ah sangkah laiin Ninoni ciang nu leh pa nasepna lamah Lokuan in kipai zel a, tua tawh ka teh ciang HK pen na siangtho zaw deuh ahih manin (kawlgam english kawmpak leng) a ‘feeling’ hong tuam mahmah hi. Israelte Kumpi David leh Zomi lasiam David Kham te in kituak tak a cih khop siam uh bangin, TOPA HOIH HI!\nHK vanlengtual pen tuipi tungah a kilam na hi leltaka, tua mana tuipi sikkha dek lianga niam ah lengin a tu phei ziau hi. Vanleng sungpan leilak i sikkhak ding lau uh hiam cih bang phial in puanhampi na phah uh a, i sikna peuhmah vuikhu kimu lo hi. Kahleitai ah kituangsuk, kituangto a, a nuailam pekpek ah meileng tomte tawh koi lam hong kipuak ding hiam cih zong theihloh in leihawmsungpi khat ah hong taipih phei uh a, a pam ah khuavak akimuh theih ciang innpi sungpi khat ah hong suahkhia in, a tunglam kahleitai tawh kikahto leuleu a, tua taktak ciang bel WELCOME TO HONG KONG cih na kigelh bialbualta sam a, vanlengtuala DRAGON AIR cih te omna tawh bel kigamla mahmahta hi ding in ka um hi. Immigration ah ka Passport hong ciamteh sak khit uh ciang a pualam ka pusuak a, kongkhak gei a sweets omte ne kawmkawm in ka paina ding lam, hong dawn lawmte omna lam ka manawh phei hi.\nGate B ah ka pusuak leh lawmte ka mu kei a, Gate A lamah ka paikhiat pheiphei leh ka tungphei dektak ciang mikhat in a khut hong vaan ka galmuh a, koilo khat pai ciang cih simsimte i galmuh, i tuakvat, nuam isak, lah i zumsim dan e….. um ngam, um lah pian cih tawh ka naih pheiphei leh kei hong dawn dinga hong pai Zomi lasiam Sia Lianpi (Taang’ Lungtup) na hi nginge hi. Tapa taimang ciahkik lah hisam lo napi kikawi in ka kikhutlet uh a, Zomi te ki itna thukpi hong kilanga Zomi ka piankhak ka angtang semsem hi. Nupi khualzin bangin gen masak ding, pat masak ding theilo in ka ki en uh a, ka kinuihsan lel uh hi. Aman a handphone (US pan hong puak, a thak liklek, US zolia te gim a nam lai phial ahi tam maw, tel kei ing) hong dokkhia a, a bil ah a ngaktoh khit ciang alu sing ngeungeu a, a pam pan Sia Dal Mang hong suakphei pah hi.\nSia Lianpi tawh ka khatvei kimuhna uh hi a, a galpan hong khutvan theih pah mawk pen lamdang asa hi ing.Tun ka nung ngaihsut leh Zomi lasiam Sia TS Khai, Singapore zin a ciahlam a Yangon vanlengtual ah akidawnna, ZOMUS makai Sia Thangboite in a dawnna khawng hong phawksak saan e.\nA pualam ka pai phei uh leh Beijing Olympics Countdown kici naipi khat na om a, maan kila in, a ding ka kikhek ziahziah zawh uh ciang Octopus Card kici, meileng, moto tuanna ding leiin, khannih a pha motopi Double-Decker Bus tungah, a tungnung tutna gual khatna ah tu in siate omna Lutheran Theological Seminary, Shatin zuanin ka dingkhia uh hi. Tun ka maan ka etkik leh tua hun, tua laitakin Beijing Olympics 2008, August 8 Openning Ceremony pen 321 days, 2 hours, 47 mins, 51 seconds in gamla lai hi.\nBus tungnungah tuangin Airport kiim ah lampi a kawi dan, Sia Mang in ‘ko zong ka tun zawh uh kha khat a pha nailo hi in, tuni kong paina lampi uh pen moto lampi kawikawi, kawikawi, …. hi’ a cih mah bangin a kawikawi… khit ciang lamzaang tungthei a, tua ah laikigelhte ka sim pheiphei leh; ‘Kowloon’ kici in Shillong hong phawksak hi. Shillong ah, Malki Bus Stop khang, Step by Step School sak ah Kowloon Restaurant kici khat om a, lawmten kuahiam khat banghiam khat a nekpih ngeina na hi cit ciat hi, ‘zanga a hun diam?’ cih hong piankhiatna bel hi kei! …zop lai ding… Dr. Hau Za Cin\nPrevious: ZNC Founder Pu Pum Za Kap ii Tangthu ~ Pu Thangboi\nNext: Kong a neilo Hong Kong – 2 ~ Hau Za Cin


url: =India Zomite sung Buaina Nasia\nIndia gam Zomite khuapi ahi Lamka khuapi ah mipi teel palaai MLA (Member of Legislative Assembly- MLA makaipi mi 6 te' teenna inn August 31, 2015 ni-in mipi in halsak uh ahihman in, Manipur palik ten mi 8 akaplup banah 50 val liam tuakin zato ah kipuak cih kiza hi. Hih buaina kipatna bulpi pen Manipur gamkee (State) sung a om Zosuan Singtangmite' teenna gam le leitang tungah thuneihnate pen Meitei (Kateh) le Naga te'n suksiatsak/ lakkhiat sak sim dingin Manipur gamkee innpi (State Assembly) ah thukhun a bawl simna hang ahi hi. Tua akibawl thusim pen Manipur Zomi mipite' teel MLA te in Manipur Assembly ah nial ngamlo / pulakkhia ngam lo uh ahih manin, MLA te' tungah mipi sinso in buaina lianpi piang cih kiza hi.\nTua thubulpi nam thum sungah a thupi pen khatin; Zomi leh Kuki akipan singtaang mite' neihsa leitang tungah Meitei leh Naga te'n a utut in thunei thei ding cih thu ahi hi. Hih thukhun tawh kisai Manipur Governor of Chief Minister pa in letmat thuh ding bek kisam lai a, Letmat thuh ngeingei leh Zomi ten gam le leitang neilo ding banah thuneihna zong kinei nawn loin, minam bei ding dinmun hita ding cih kilauthawng mahmah hi. Hih thu hangin Lamka khuapi akipan New Delhi, Bangalore, Shillong khuapite ah Zosuan khempeuh in September 2,2015 ni-in a munmun a om India parliament maite ah lungphona(Protest) nasiatak nei ziahziah cih kiza hi.\nTua banah India gam bek hi loin, leitung gam tuamtuam a om Zomite le adiakdiak in Zomi Innkuan USA (ZIUSA) makaihna tawh USA gambup a om Zosuan khempeuh kikaikhawm in September 8,2015 (Tuesday- 09:00-11:00 Am) sung Indian Embassy mai, Washington DC ah lungphona (Protest) nasiatak kinei ding cih ZIUSA makaite tung pan kizasawn hi. Tua bek tham loin, hih Manipur Zomite buaina tawh kisai thubulpite hangin lungkimlohna thusuah (Statement) a khahkhiat banah gam ading nuntakna a piakhia sanggam mi 8 te'ading Laizom Lainatna Sumpi cih min tawh sihgalna leh dahpihna puak uh hi. Hih buaina tungtang ah ZIUSA in Manipur Zomite tawh kibangin mapang khawm suaksuak lai dingin thusuahna sungah pulak cih kiza hi.\nSource: Thangboi-Yangon & ZIUSA


url: =Gamlak Vakna 21 | Siantongluan\nGamlak Vakna 21\nKanaan mi, Negeb gama teng Arad gam kumpipa in Atharim lam tawnin Israel mite hong paina thu a zak ciangin amah in Israel-te do-in, amaute kimkhat salin a man hi.\nTua ciangin Israel-te in Topa tungah kiciamna khat bawl uh a, "Ka khutsung uhah hih mite nong piak nak leh kote in amau khuapite ka susiamang ding uh hi," a ci uh hi.\nTopa in zong Israel-te cihna mangin Kanaan mite a pia hi. Israel-te in amau leh a khuapite uh susiamang ahih ciangin tua mun pen Hormah kici hi.\nHor Mual panin amaute dingkhia-in Edom gam kiimah a pai dingin San Tuipi lamah pai uh a, lamkalah mite lungkia uh hi.\nMite in Pasian leh Moses gensia uh a, "Bang hangin sehnel gamah a si dingin Egypt panin kote hong paikhiatpih to na hi hiam? An leh tui omlo a, bangmah a manlo hih an ka kih uh hi," a ci uh hi.\nTua ciangin Topa in mite lakah gul guphate khah a, tuate in mite tu-in Israel mi tampi a si hi.\nMoses kiangah mite hong pai-in, "Topa leh nang hong gensia-in kampau kha ka hih manun ka khial uh hi. Kote kiang panin gulte a lakkhiatna dingin Topa tungah thum in," a ci uh hi. Tua ahih ciangin mite-a dingin Moses in thumsak hi.\nTopa in Moses kiangah, "Gul gupha tawh a kibang sumngo gul khat bawl in la, khuam khat tungah khai in. Gul in a tuk mi peuhmah in tua gul a et ciangin hing ding hi," a ci hi.\nTua ahih ciangin Moses in sumngo gul khat bawl a, khuam khat tungah a khai hi. Gul in mi khatpeuh a tuk leh amah in tua sumngo gul enin hing pah hi.\nIsrael mite dingkhia uh a, Oboth munah giahphual sat uh hi.\nOboth panin dingkhia uh a, nisuahna lam, Iyeabarim munah giahphual sat uh hi.\nTua lai panin dingkhia uh a, Zered Kuam-ah giahphual sat uh hi.\nTua lai panin dingkhia uh a, Amor mite gamgi panin a hong kikhungsuk gamlaka om Arnon gun galkhatah giahphual sat uh hi; bang hang hiam cih leh Arnon gun pen Moab leh Amor mite kikalah Moab-te gamgi ahi hi.\nTua ahih manin Topa Gal Laibu sungah, "Sufa gama Vuahep khua, leh Arnon gun kuamte,\nleh Ar khua ciang ban sukin, Moab gamgi lamah a paisuk kuam" kici hi.\nTua lai panin Beer munah pai uh hi. Tua mun pen Topa in Moses kiangah, "Mite kaikhawm in; amaute tui ka pia ding hi," a cihna tuikhuk ahi hi.\nTua ciangin Israel mite in hih la sa uh hi: "Tuikhuk aw, phul in! La kong sak ding uh hi.\nKumpi ciangkhut leh amau ciangkhutte tawh mite uliante in a tawh, kumpi tate in a tawh tuikhuk aw," a ci uh hi. Gamlak panin amaute Mattanah munah pai uh a,\nMattanah panin Nahaliel, Nahaliel panin Bamoth,\nBamoth panin sehnel gam a kimuhsuk theihna Pisgah mual kiang nai, Moab gamsunga kuam khatah tung uh hi.\nTua ciangin Israel-te in Amor kumpipa Sihon kiangah kamtaite sawl uh a,\n"Na gam hong kantansak in. Lo ahi a, leenggui lo-ah ahi zongin ka pial kei ding uh hi. Tuikhuk tuite kong neksak kei ding uh a, na gam ka khen khit mateng uh Kumpipa Lamlian tawnin ka pai ding uh hi," a ci uh hi.\nAhih hangin Sihon in Israel mite ama gam kantansaklo hi. Amah in a mite khempeuh kaikhawmin, Israel-te a do dingin gamlakah pai-in Jahaz mun tung a, Israel-te a do hi.\nIsrael-te in namsau tawh amah leh a mite tampi thatin, Arnon gun panin Jabbok lui, Ammon mite kiang dong bek a gam laksak hi. Bang hang hiam cih leh Ammon mite gamgi nawksuak zolo uh hi.\nIsrael-te in a khuapite khempeuh la-in, Heshbon gam sunga Amor mite khuapi khempeuh leh khuaneu khempeuhah a teng uh hi.\nBang hang hiam cih leh Heshbon pen, nidangin Moab kumpipa simin a khutsung panin Arnon gun ciangdong a gam khempeuh a laksak, Amor mite kumpipa Sihon khuapi ahi hi.\nTua ahih ciangin la a sa pawlte in, "Heshbon-ah hong pai un. Lamkik un la, Sihon khuapi kipsak un.\nHeshbon panin mei piangkhia a, Sihon khuapi panin meikuang piangkhia hi. Moab mite khuapi Ar, Arnon mual sang a ukte kangtum hi.\nMoab! Gimna na ngah hi. Khemosh mite! Na mangthang uh hi. Amah in a tapate galtai-in, a tanute galmatin, Amor kumpipa Sihon-a dingin hong bawl hi.\nTua ahih ciangin amau suanlekhakte Heshbon pan Dibon ciangdong si uh a, mei in Medeba ciangdong a bat mateng ka siasak uh hi," ci-in sa uh hi.\nTua bangin Amor mite gam sungah Israel-te teng uh hi.\nMoses in Jazer khua thu a kansim dingin mi a sawl hi. Amaute in a khuaneute la-in tua lai-a om Amor mite suankhia uh hi.\nTua ciangin amaute kihei-in Bashan lamah paito uh hi. Bashan kumpipa Og leh a mite khempeuh Edrei-ah amaute a do dingin hong kuan uh hi.\nAhih hangin Topa in Moses kiangah, "Amah kihta kei un; bang hang hiam cih leh amah leh a mite khempeuh leh a leitang, nomau khutsungah kong pia khin hi. Heshbon-ah a teng Amor kumpipa Sihon na bawl bangun amah na bawl ding uh hi," a ci hi.\nTua ahih ciangin khat beek a nungta a om nawnlo dingin amaute in amah leh a tapate leh a mite khempeuh that uh a, amaute in ama gam a luah uh hi.


url: =Catholic Pawlpi in Laisiangtho behlap lo hi, akipsak hizaw hi ~ Rev. Fr. Damian Dal :: ZOMI DAILY\nposted on 1 April 2015 at 10:39 am Lomkholna: Article, Biakna, Catholic, DamianDal\n1. AD 367 kum in St. Athanasius in Laisiangtho thak sunga om Mathew pan in Mangmuhna dongin Pasian thu nungta taktak hi cih thu na kipsak hi.\n2. AD 393 kum in Hippo khua a om Siadawpipa St. Augustine in Laisiangtho thak sunga laibu 27 te leh Laisiangtho lui sunga laibu 46 teng pen Meeting sungah Pasian thu nungta taktak ahihna hong kipsak thuah leuleu hi.\n3. AD 417 kumin Pope Innocent (Khatna) in Laisiangtho lui 46 +Laisiangtho thak 27 te pen Pasian thu taktak ahihna hong kipsak kik khit ciangin Christiante in Laisiangtho kician a nei pan ih hihi. Tuama in Laisiangtho minpua tampi tak om a, tua teng sung panin Catholic Pawlpi in nasia takin hanciamin Laisiangtho thak 27 + Laisiangtho lui 46 te hong khenkhia hi.\n4. AD 419 kum ciangin Carthage khua ah Siadawpi teng in Meeting hong nei uh a, Laisiangtho lui 46 + Laisiangtho thak 27 te pen Pasian kammal a hihna athak in hong tangko leuleu uh hi.\n5. 1214 – 1228 kum sungin Cardinal Stephen Longton in Laisiangtho alian, aneu (Chapter & Verses) in hong khen silsial sak hi. Cardinal Stephen Longton pen 1214 – 1228 kum in Siampi hi lai in, Cardinal suak nai lo hi.\n6. 1440 kum ciangin John Gutenburg Press panin leitungah a masa pen Catholic Laisiangtho hong kithohkhia hi. Leitungah ah akithoh khia masa pen laibu in Laisiangtho ahihi. Tua hun laiin Christian sungah RC simloh pawlpi dang om nai lo hi.\n7. 1528 ciangin Fr. Parguni (Dominican priest) leh Robert Stephenus (Press a nasempa) in Laisiangtho kikhenna alian aneu (Chapter & Verses) te hong puahpha to kik leuleu uh hi.\n8. 1522 – 1534 kum sungin Martin Luther in Laisiangtho pen Hebrew kam pan in German kam tawh Laisiangtho hong letkhia hi. Martin Luther in Laisiangtho hong letkhiat ma in Catholic Pawlpi in Laisiangtho 626 vei na thoh khia khin hi.\n9. AD 1551 ciangin Estein in Lungdamna Laisiangtho (Gospels 4 teng) pen aneu a lian (Chapter & Verses) in hong khensak hi. Atom in gen lehang AD 400 pan AD 1440 ciang dong pen Laisiangtho pen alui 46 leh athak 27 hi in, a vekpi gawm 73 hi. Tua pen tuni dong Catholic pawlpi in ih neih zah leh ih zat ahihi.\n10. Martin Luther in a paihkhiat Laisiangtho te anuai a teng hi.\nLaisiangtho thak pan in:\na). James Laikhak (The Epistle of James),\nb). Jude (The Epistle of Jude),\nc). Peter Laikhak nihna (2nd Epistle of Peter),\nd). John laikhak Nihna leh Thumna (2nd and 3rd Epistles of John),\ne). Hebrew Laisiangtho (The Epistle to the Hebrews)\nLaisiangtho lui panin:\na). Ecclesiasticus b). Job.\nJohn Calvin in a paihkhiat Laisiangtho te:\na). Baruch, b). Wisdom of Solomon (Pilna Laisiangtho), c). Tobias, d). Judith, e). Ecclesiasticus (Sirach), f). Macchabees Khatna, g). Macchabees Nihna, h). Esther Laisiangtho.\nHih John Calvin paihkhiat teng pen tuni dong ciang pawldangte Laisiangthobu sungah om lo ahihman in pawldangte in RC te’n Laisiangtho behlap uh hi hong ci ahi uh hi. Tuhun ciangin thu thei, laa thei, Laisiangtho lam pilna sangpi aneite tuabang in mawk pau nawn lo uh hi. (Taken from a book ‘Upna leh Kammal’ written by Fr. Damian Dal)\nPrevious: Tulaai Leitung Thuthang Tuamtuam Updates March 31, 2015\nNext: Leitunga tualthat mi minthangte ~ Pau Tun Thang\nLeo Khai says\nGmail pan ken hong koi cih nget ding?\nHih Comment piakna in nazat na Email ah hongkhak khinta ungei maw, lungdam!


url: =Kawlgam, Magway ah Karaoke saikhat meikang in mi 15 si ~ ZD :: ZOMI DAILY\nposted on 3 April 2017 at 2:57 pm UTC+9:30 Lomkholna: Myanmar, News, Sawltak\nMyanmar, Magway Region sung aom KTV khat meikang in mi 15 si cih Irrawaddy pan kiza hi. Magway khuasung aom “Shwe myat min tha mee” kici Karaoke saikhat ah zanni nitaklam 10pm hunpawl in meikang akipan hi a, numei mi 4 leh pasal mi 11, akigawm in mi 15 si cihi.\nMagway Fire Station pan thunei te genkhiatna ah KTV inndawl tungah aom Electric Power panin salua in meikang akipan hiding ci uhhi. Karaoke saknading in akibawl inndei tepen abit mahmahding in aki umcip hi a, mei akat ciangin meikhu asungah lutin kuamah pusuak theilo in mei akangtum hiding kici hi.\nFire Department panin U Aung Win Sein in agenna ah KTV inndei sungah agamlum te apualam panin aki zaloding in akikoih Form tepen sahmahmah hi. Letmat 6 bang sah ahih manin, mei akat ciangin tua te ii akhu pen sing akatciang akhu tawh kibanglo in thuak haksadiak cihi.\nTua meikhu sungah gu namkhat kihel ahih manin, dikkhak nakleh thakhatthu in khuaphawklo in kituklian cihi.\nMeikat ciangin hih KTV aneite pen kibucip in, taimangphot uhhi. KTV saigei ah aom te genna ah hih KTV pen akipat sawtnailo a, khakhat khawngbek hipan cihi. Zanni in numei athak pawlkhat tunbeh in, sai honpawi abawl hiding in ki ummawh cihi.\nMeikat kipatlam in inntung ah phelkhai tawh tuibuak ngeingai uh a, ahi zongin meikuang liansemsem ahih manin anunung ciangin zonawnlo uhhi. Inntungdawl panin Waiter khatleh Waitress khat tuaksuk in, tualo inntung ah aomteng mei in akanglum cihi.\nThuthei te genna ah hih KTV, Karaoke akibawlna innpen innmawkmawk khat inndawl deitawm in akibawl hi a, asung kuacik in, lampaina tezong neumahmah cihi. Tua ahih manin mei akat ciangin painading, taikhiat nading cihbang akician in omlo ahih manin, mi tampi awkcip in asihlawh uh ahihi.\nAlso read: Myanmar – China gamgi dungah buaina hangin mi 160 in sihlawhkhin ~ ZD\nHihbangin sumzon nadingin KTV abawlnuam ahihleh huang golpi sungah Commercial Building golpi lamding hi a, hihbang in teenna innmawkmawk khat Karaoke sai in bawlziauding hilo hi ci’n meiphelh ulian khatin genkhia hi. ZD Sawltak #zomidaily\nPrevious: Topa Zeisu’ lim leh mel pen a kimawk suaih hi lo hi. A kimawk ngah zong hi lo hi\nNext: Christian Hymn te’ tangthu: Topa Tawh Maitang Kimu Ding\nNigeria ah Gas puakkham, mi 100 val si


url: =Gulzar returns to pen song in 'The Sky Is Pink' | Vishvatimes\nHome Gulzar returns to pen song in 'The Sky Is Pink'\nBollywood's poet-lyricist par excellence Gulzar remains active as ever at 85. Although he has grown selective with time, he is still penning songs as diverse as the sprightly "Hello hello" in "Pataakha" and the lilting "Dilbaro" in Raazi". While every new Gulzar track is eagerly awaited by fans, he returns with a new song in Shonali Bose's upcoming film, "The Sky Is Pink".\n"It was an honour to work with Gulzar Saab for the music of this film. ‘Dil hi toh hai' is a very special song and it was also an amazing experience to work with Shonali (Bose)," said Pritam.